text:
कोनो विद्वान कहिथे-ए परम्परा ह राजा बली के समे ले चले आवत हे. जब राजा बली निन्नाबे जग पूरा करके सौवां जग पूरा करे बर बइठिस तब गुरू शुक्राचार्य ओला ये न बध्यो बली राजा… मंत्र ल पढ़ के रक्षाबंधन बांधिस. जउन मंत्र ल आज भी पंडित मन रक्षाबंधन बांधे के बेरा म पढ़थे.
रक्षाबंधन तिहार (पर्व) के संग कतनो ऐतिहासिक अउ पौराणिक कथा जुड़े हे. जइसे एक घाव देवता अउ राक्षस मन के युद्ध होइस. युद्ध म देवता मन हारे बर धर लिस. तब गुरू बृहस्पति के सलाह के मुताबिक राक्षस मन ल हराये खातिर इन्द्राणी ह मंत्र तंत्र अभिशक्ति युक्त धागा दिस. जेकर से देवता मन ल युद्ध म विजयश्री मिलिस.
पौराणिक कथा के मुताबिक अइसे केहे जाथे एक घाव बामन अवतार म भगवान विष्णु जी ल राजा बली करा दास (द्वारपाल) बनके सुतल म रेहे बर परिस. बहुत दिन बीते के बाद भगवती लक्ष्मी जी ल चिंता होइस. भगवान विष्णु जी ल खोजे बर लक्ष्मी मइया ह सुतल लोक पहुंचिस. उहां जा के देखथे त भगवान विष्णु जी ल अपन वचन के पालन करे खातिर राजा बली के सेवक बनके रेहे बर परत हे.
एला देख के माता लक्ष्मी जी ह राजा बली ल रक्षा सूत्र रूपी राखी बांधिस तब राजा बली ह माता लक्ष्मी ल किहिस-बहिनी उपहार के रूप म आज तोला जउन मांगना हे मांग ले, मंय जरूर दुहूं. तब माता लक्ष्मी किहिस-भैया मोला कुछु नइ चाही बस आपके ए सेवक (द्वारपाल) ल दे दे. एकर बाद राजा बली ह भगवान विष्णु जी ल दासता से मुक्त कर दिस. तिही दिन ले बहिनी मन अपन रक्षा खातिर भैया मन ल राखी बांधे के परंपरा शुरूआत होइस हवय.
पहिली तो पंडित मन घर-घर जा के रक्षा सूत्र ल बांधय. ओकर अवेजी म पंडित जी ल सब उपहार देवय. अपन रक्षा खातिर घर म, गाड़ी म, मोटरसाइकिल म राखी बांधथे. धार्मिक ग्रंथ मन म घलो राखी ल लगाय के परम्परा चले आवत हे. पहिली तो राखी तिहार ल सादा नरबदा मना लेवय फेर समय के संग आज राखी तिहार ह भव्य रूप ले ले. राखी तिहार के अगोरा सबो भाई बहिनी मन ल रथे. राखी तिहार ल तो बहिनी मन अगोरत रहिथे काबर कि बहिनी मन अपन भाई ल राखी बांधे बर मइके जाथे. जेला साहित्यकार दुर्गा प्रसाद पारकर ह गीत म बहुत बढ़िया वर्णन करे हवय-
फूलगे य फूलगे य, फूलगे य चिरइया
मइके म जोहत होही, मयारू मोर भइया
राखी बांधेे बर, बहिनी मोर आही
भाई-बहिनी के धरम ल निभाही
अंगना म चिहुकत हवय य चिरइया
मइके म जोहत होही, मयारू मोर भइया.
धरती मइया कस थारी सजाहूं
सुरूज नारायण कस दीया जलाहूं
माथे म सगुन के तिलक लगाहूं
हाथे म असीस बर नरियर धराहूं
अमरइया म कुहु कुहु कुहकय कोयलिया
मइके म जोहत होही, मयारू मोर भइया.
हाथ म चंदा कस राखी चमकही
नदिया नरूवा कस मया कुलकही
जंगल झाड़ी मन नाचही करमा
खुशी के सागर ह आही घर-घर म
बाजा बजाही दुम दुम कारी बदरिया
मइके म जोहत होही, मयारू मोर भइया.
असीस दिही बड़े भइया मोला
मंय असीस दुहूं छोटकू भाई तोला
भाई के राहत ले नइ राहय फिकर
गजब दुख होथे, भाई नइ राहे जिंकर
अजर-अमर रहे भाई-बहिनी के मया ह
मइके म जोहत होही, मयारू मोर भइया.
(दुर्गा प्रसाद पारकर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी | आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी |
Tags: Article in Bhojpuri, Bhojpuri, Raksha bandhan


c: text/html

text:
- - मंगत रवीन्द्र -
नकुल थोरकन बने जानीस तहाँ ओला लोकरंग गम्मत पार्टी हर ले लीस। बज गाँव के गुड़ी म खचाखच मनखे भरे रहैं। पेटी तबला के सरगम बाजै ता ... ताकथीथइया ताकथीथइया, पाँव ल पटक - पटक के नाचै। हाथ मुंह ल मटकावै। नकुल सम्हरै ता निचट छोकरी कस लगै। पातर कनिहा, पाँव म घुंघरू, आँखी म काजर, गाल म हरपाल, छाती म पोइलका अऊ तन म लाली के साड़ी ल पहिर के चाकामिरी किंदर के नाचै ता पैसा म गूंथा जाये। फॉफी राग ... प्यार किया तो डरना क्या, अजी प्यार किया तो ... जइसे गीद म रूपया गदा जाये।
नकुल के सुवारी सुकली, गाँव के बेटी ए। छोटे खूंटी के रहिस। ओकर नचकार पति नाचे ल जाए ता तीनों लइका के जोरा जोखा म रहय। गरीब मनखे के आय। गम्मत के पइसा म बारह महिना थोरे पहाही। बनी भूती तो करेच्च ल परही। असवा, मोती अउ मनी ... तीन ठन बाबू। असवा बड़े छोकरा ए। सज्ञान होगे। सुकली हर छोटे बाबू मनी ल बुगी बांध के ककरो कनकी कोढ़ा छनके पछिने ल चल देअ। कभू - कभू तो रो डारै। चूल्हा बर लकरी नइ ए। मदरसा म चउर नइए अऊ ओती गम्मत म मजा उड़ावत हे। पालथी मोड़ के खावत होही अऊ ऐती हड़िया उपास ... नान नान लइका, डउकी परानी के कछु चेत नइ ए ...। चाहे घर ती काहीं होय। पर कभू पारा - परोस के माई लोगन मन कहैं के, तोर घर वाला हर नाचथे ता समाज हर मूते नइ उठै। सुन के सुकली हर पंचर साइकिल म हवा भरे कस थोरकन फूल जाये ... तहाँ फेर ओसक जाए ...।
एक दिन सुकली हर बड़े गउटिन के बलाव म चउर पछिने ल गइस। असवा घला पाछु - पाछु चल दिस। दाई महूं जाहूं ... झन जा रे ... घरे म रह बेटा। मैं गउटिन घर चंउर निमरे ल जावत हौं, तोर बर खाई लाहूँ ... टूरा बड़ जिदहा ए गोहना के चल दिस ...।
पीढ़ा म बइठे बइठे जुवार भर ले चउर ल निमारिस। बेटा असवा हर गंउटिया घर के लइका मन संग खेले म भुलागे। जेकर घर केसो तेला का के अंदेसो ... उज्जर - उज्जर लइका, सुन्दर - सुन्दर पहिरना ओढ़ना ... कभू लकरी के घोड़ा म चढ़ के खेलै त कभू हाथी म चढ़ै। बघवा भलुवा के दन पुतरी ता बड़े लइका, तीन चकिया साइकिल ल ढुलावैं। लेंटर के घर ... ऊपर पंखा घुमरत रहै। जम्मों लइका कुदरा - कुदरा के खेलत रहैं। खाय के बेरा होइस तहाँ बड़े गंउटिन हर कहिस - सुकली नोनी,
- काय गंउटिन....।
- अब थोकिन सुरता ले। जा कुंआ म नहा खोर के आ जा। ओ दे गंज हे। सुकली अइसनेच करिस। अपन बाबू असवा ल लेके पोता दसा के परछी म बइठ गे। तहाँ बड़े गंउटिन थारी म दूध भात, कटोरी म करोंदा के चटनी, माली म मखना के साग ल परोसिस। ले खा ले ... हमरो घर ...। बड़े गंउटिन के परोसे अऊ मया ... गंगा जमुना के धार ए। सुकली पेट भर खाइस। भाजी नून के खवइया, कभू - कभू तो अइसन भोजन मिलथे। असवा के लइका हूँस ... रपोट - रपोट के खाइस। सुकली हर माँज धो के डेहरी म मढ़ा दिस। बड़े गंउटिन कहिस - थोकिन सुरता ले तहां ले बहंचे हे कोहड़ा तेला पछिन देबे। तहाँ घर जाबे। सुकली हर अइसनेच करिस।
सब के लइका बरोबर ए ... मया तो एक ठन होथे अइसे गुन के बड़े गंउटिन हर सुकली के बेटा बर एक छिटिया कांदा ल उसन के पन्नी म जोर दिस। कहिस - एला धरले, तोर लइका बर अऊ काली फेर आबे ओ पिछोत के भिथिया हर उकले हे छाब देबे ... हौ कहत सुकली अपन घर आवत हे ...।
असवा हर अपन दाई के अंगठी ल धरे हे, चुलबुल लइका, टुपटुपाउन गोड़ ल उसालत हे। रस्दा म दाई ल कथे - दाई, गंउटिन घर आनी - बानी के खिलौना हे। ओ मोरो बर ले देबे ना।
- हमन कहाँ पाबो बेटा ? गरीब मनखे ...। - ता ओमन कहाँ पाइन ? - ओमन किसान ए ग। चीज बस भरे हे। - ता हमर घर काबर नइ ए ...।
-हमर खेती डोली नइए बेटा, पैसा कौड़ी नइए।
- ता ओमन कहाँ ले पाइन ?
- टार ग बेटा, एके ठन गोठ ल केचत रथस। जाने सुने के लइक होबे ता जानबे।
- ऊँ ... ऊँ, बता न दाई, महुँ ओइसनेच लेहहौं ... ददा ल कहूँ। ओमन के बड़का घर बड़का परछी। हाँ हम अपनो ददा ल कबो ... बनाए ल ...।
- तोर दाद मनचाटन ए ता कहाँ ले बनाही। नाचे तो गए हे।
- ता नाचे म पैसा नइ मिलै दाई ?
- मिलथे ग, पर ओतका म पुरखा थोर तरही।
- ता ओकर ददा हर नइ नाचै ...?
- छि: रे, गंउटिया हर नाचही। बड़का मनखे ए नौकरी करथे। खेती करथे। तभे तो ढाबा भर धान पाथें।
- ए नौकरी काय दाई ?
- अरे, सरकार के नौकरी ... पइसा देथे सरकार हर।
- ता हमर ददा काबर नइ करै ?
- ओई हर करही, लेढ़वा हर, पढ़े न लिखे, अड़हा तो आय।
- ता पढ़े ले नौकरी अऊ पइसा मिलथे दाई ?
- हहो रे ... निचट केचत रथस। गउंटिया हर पढ़ लिख के साहेब मुंशी बने हे। ऐकरे सेतीर सरकार हर ओला झोला - झोला पइसा देथे।
- ता महुँच्च पढ़हंू दाई, साहेब दरोगा बन के पैसा पाहूँ, अऊ रोंट रोट नाना परकार के खेलौना लिहौं। हां, अऊ तोर बर गंउटिन कस गल्ला के माला लिहौं।
- चुप्प रे, ददा अड़हा गंवार ... ता तैं का पढ़बे।
- ता का ददा अड़हा हे ता बेटा घला गंवार होथे ?
- नहीं, पढ़बे ता साहेब दरोगा बन जाबे।
- हौ दाई, महुँ खूब पढ़िहौं। कहत दाई के अंचरा ल धरे - धरे कुदरत धउरत घर आथे।
घर आते सात अपन भाई मन ल कथे - अरे महुँ पढ़ूँ अऊ दरोगा साहेब बनहूँ। मोती कथे - तहाँ हमन ल पुलुस बन के बांध के ले जाबे का ?
- नहीं रे, चोर मन ल पकड़हूँ अऊ जेहल म बन्द करहूँ। सरकार मोला एक जेब पैसा दिही। तहाँ रोंट घर बनाहूं, बड़े - बड़े खेल खेलौना लिहूँ। कहत भाई मन संग खेलई म भुलागे ...।
असवा हर रात के सोवय त बड़े - बड़े महल, बड़े - बड़े हाथी घोड़ा के खिलौना ल सपना डारै। रात के झकना के जाग जावै। तहाँ फेर सूत जाये। तीन महिना के गये ले नकुल ददा हर गम्मत नाच के आइस। कांध म अरझे बेग, आँखी म काजर, मुँह कान म पसीना डबडबाए हे। उरमाल म मुंह ल पोंछत परछी म घुसरथे। ददा ल आते साध असवा ओकर जांघ ल पोटर लीस। कथे - ददा, महूँ पढ़हू, साहेब दरोगा बन के बड़का - बड़का खिलौना लिहॅंू ... बड़े गंवटिन के बेटा मन ले अऊ बड़े - बड़े लिहौं। हौ न ग ददा ? ददा हर बेटा के अइसन गोठ ल सुन के अचरित होगे। आज बड़े मनखे कस मोर लइका हर गोठियावत हे।
फेर सुकली हर लोटा म पानी लान के नचकार ल देइस। बेग ल घर कती करिस। कछु - कांही ल हेरिस। तहाँ फेर असवा कथे - ददा, मैं पढ़हूं , चल भरती करा दे।
- कस ओ सुकली, ए लइका ल का सिखा देहे हस। सुआ मैना कस ? पढ़े - पढ़े के नाव लेथे।
- ए टूराहर न ओ, रातो के दसना म बरबराथे।
- ता फुंकवा नइ देहे रते ...।
- छी:, बइहा - भूतहा कस तहॅं गोठियाथस, जाना माना भूत धरे हे। ओ दिन गंउटिन घर चंउर पछिने गये रहें ता उहाँ के चीज बस ल देख के पूंछिस। ता कही पारें - गउंटिन के मनसे हर पढ़ लिख के साहेब दरोगा होए ता सब चीज बस ल करे हे। बस ओ दिन ले रटन धरे हे। अरे, कहाँ राजा भोज अऊ गंगू तेली ... घर म भांग नहीं अऊ बोर्री ले माला ... तहाँ फेर असवा हर ददा ल हला के कथे - ददा, पढ़हूं हाँ। - बेटा, गरीब मनखे ल पढ़े लिखे ल भगवान हर नइ कहे ए ...। - कब क हिस ददा ?
लइका के सवाल ल सुन के नचकार ददा के मुँह खिलागे। अंगठी ल चाब लीस। तहाँ फेर कथे - हमन बजनिया के जात, पढ़बो - लिखबो ता बाजा ल कोन बजाही। सुदामा तो पढ़े रहिस, का करिस ? जस के तस, मांग - जाँच के तो सुदामिन ल पोसै -
औरन को धन चाहिए बावरी, बाम्हन को केवल भिक्षा ...।
अतके बेरा ओती ले मंगत गुरूजी गली नाकत रहै। गुरूजी ल देख के नकुल कथे - जै राम गुरूजी। - जै राम भई नकुल, कब आये जी, गाना बजाना ले। - ऐ दे, अभीच्चे आये हौं सर ... हाथ गोड़ नइ धोए हौं ता मोर बड़े टूरा हर पढ़े के फरमाइस देवत हे। पढ़ई लिखई हर गीद गोविन्द थोरे ए सर के फरमाइस दे तहॉं -
॥ इहाँ के रहइया नोहै कापन ओकर गाँव ग॥
॥ दस के मोला नोट दिसे, सरजू ओकर नाव ग॥
फेर गुरूजी सम्मेत खलखलाके हाँस भरिन। सुन न नकुल भाई, तोर लइका के सब गोठ ल सुनत रहें। तोर लइका बने सउंक करे हे। स्कूल ल खुले दे तहाँ भरती करा देबे। पढ़े लिखे हर अकारथ नोहे ग। देख न, तैं नाच के सारी जिनगी ल पहा डारे, पर ए कुरिया के टेड़गा चउखट हर सीधा नइ होइस। सुकली के केंस म कभू नरियर तेल नइ ठोंकाइस। ओहिच्च घर, ओहिच्च दुवार, जिनगी म नइ अइस सुधार॥ तोर तीनों लइका ल पढ़ा, बनी कर भूती कर। ए गोठ ल गंठिया के धर... तभे तोर जिनगी हर होही सुधार। रूप के रहत ले नाचबे तहाँ ओ पार कइसे करबे। भीख मांगबे का ? नराज नइ होबे ता कहत हौं - देख तोर पुरखा ले एई धंधा ल करत आवत हें, का बनाईन ? के तहुँ का बनाबे ? जमाना बदल गे हाँ, सीजन आइस ता दु - चार दिन नाच ले, सउंक बुता ले। एमा कला हर जिंदा घला रही। एकर पांछु जिनगी ल झन खपा ...कपड़ा धोवइया, धोते - धोते अपनो धोवा के सेटरा होगे। केंस कतरइया, कतरत - कतरत अपन सुख के जरी ल कतर डारिस। गाय चरइया बरदी चरावत - चरावत अपन सुख के कांदी ल जरमूर चरा डारिस। बाम्हन पोथी पढ़त - पढ़त अपन जिनगी के किस्सा ल नइ पढ़ पाइस ...। ए सब बुता रहै पर ओहिच्च म जिनगी ल निछावर नी करना चाही। जुग बदलगे। आँखी खोलौ, पढ़ौ - लिखौ। आगे बढ़व, एही म सुख हे।
फेर गुरूजी के बानी ल सुन के नकुल के आँखी उघरगे। संकलप लिस के गवई - बजई तो छुटै नहीं पर बाल - बच्चा ल खूब पढ़ाहूं- लिखाहूँ। भले मैं जोगी बन जावौं। अउ अइसनेच करिस। आज असवा , ददा के डहर बदले ले पढ़ लिख के बेंग के मनेजर हे। मोती भाई सरहद म सिपही हे अऊ छोटे बाबू मनी ... प्रायमरी स्कूल म लइका पढ़ावत हे। अब तो नकुल नचकार , नकुल बबा बन के परछी के बजवट म बइठे मनेजर साहेब के बेटी अयुष्का ल झुलावत ए गीद ल गावत हे -
॥ तेरे मन की गंगा और मेरे मन की गंगा॥
॥ बोल राधा बोल संगम होगा या नहीं ?
संगम होगे ... सुख के ... बबा नकुल के जिनगी म ... कथा पुरगे, दार भात चुरगे ...। कापन अकलतरा, जाँजगीर - चाम्पा छ.ग.

robotstxt: allowed

filter: keep


text:
1. Who is the music director of the song एक हाथ दे एक
Ans: एक हाथ दे एक song music director is मीत ब्रोस अनजान अंकित
2. Who is/are the singer/singers of the song एक हाथ दे एक
Ans: एक हाथ दे एक song singer is मीत ब्रोस अनजान अंकित
3. Who is the Composer of the song एक हाथ दे एक
Ans: एक हाथ दे एक song composer is मीत ब्रोस अनजान अंकित
4. Who is the Lyricist of the song एक हाथ दे एक
Ans: एक हाथ दे एक song lyricist is मनोज मुंतशिर
5. What is the movie of the song एक हाथ दे एक
Ans: एक हाथ दे एक song is from दो दूनी चार
6. Who wrote the song एक हाथ दे एक
Ans: एक हाथ दे एक song is written by मनोज मुंतशिर


text:
बीते 3 बछर मं तंय कतक अस्पताल मन मं देखवाय?
ये सवाल ला सुनते सात सुशीला देवी अऊ ओकर घरवाला मनोज के चेहरा मं थके अऊ बेबसी झलके ला लागथे. ये दूनो (दूनो के नांव इहाँ बदले गे हवंय) ला येकर गिनती सुरता नई ये के जून 2017 मं बांदीकुई सहर के मधुर अस्पताल मं जब पहिली बेर सुशीला के नसबंदी होय रहिस, त ओकर बाद ले वो मन कतक अस्पताल मन के चक्कर काटिन, कतको जाँच करवाईन अऊ काय-काय इलाज करवाईन.
बिहाव के 10 बछर मं तीन झिन नोनी के बाद जब चऊथा लइका बाबू होईस, त ये जोड़ा ह 27 बछर के सुशीला के नसबंदी करवाय के फइसला करिन, जेकर ले अपन अऊ अपन परिवार के जिनगी ला बढ़िया ढंग ले चलाय सकंय. राजस्थान के दौसा तसिल मं ओकर गाँव, ढाणी जामा ले करीबन 7 कोस दूरिहा, बांदीकुई के निजी अस्पतान वो मन के पहिली पसंद रहिस, फेर ढाणी जामा ले सिरिफ 1 कोस दुरिहा कुंडल गाँव मं सरकारी अस्पताल (पीएचसी) हवय.
मान्यता प्राप्त सामाजिक स्वास्थ्य कार्यकर्ता (आशा), के 31 बछर के सुनीता देवी कहिथें, “ [सरकारी] अस्पताल मन मं अधिकतर नसबंदी सिविर जड़कल्ला मं लगाय जाथें. माई लोगन मन जड़कल्ला मं नसबंदी करवाय ला पसंद करथें , काबर ये बखत घाव ह भारी जल्दी भरथे. गर वो मन धुपकल्ला मं आपरेशन करवाय ला चाहंय, त वो मन ला दौसा अऊ बांदीकुई के निजी अस्पताल मं ले जाथन.” वो ह ये जोड़ा ला 25 बिस्तरा वाले एक ठन समान्य अस्पताल, मधुर अस्पताल ले गे रहिस. ये अस्पताल ह राज्य परिवार कल्याण योजना के तहत पंजीकृत हवय, येकरे सेती नसबंदी बर सुशीला ले एको पइसा नई लेय गे रहिस. बल्कि वोला 1,400 रुपिया के प्रोत्साहन राशि घलो मिले रहिस.
आपरेसन के कुछेक दिन बीते सुशीला ला महवारी आ गे, अऊ येकरे संग दरद अऊ थकान के अइसने सिलसिला सुरु होईस जऊन ह आगू के तीन बछर तक चलत रहिस.
29 बछर के मनोज बताथें, “जब पहिली बेर दरद सुरु होइस, त मंय वोला घर मं रखाय दरद के दवई देवंय. येकर ले वोला थोकन आराम मिलिस. फेर हरेक महिना जब वोला महवारी आय, त वो ह दरद ले रोय ले धरे.”
सुशीला कहिथे, “ दरद बाढ़त गेय अऊ बहुते जियादा खून जाय ले मोला उल्टी आय ला धरिस. मंय हमेसा दुरबल रहत रहंय." सुशीला घरेलू माई लोगन आय अऊ वो ह कच्छा 8 तक पढ़े हवय.
तीन महिना तक ले अ इस ने चलत रहय, आखिर मं दूनो हिचकत कुंडल के पीएचसी गीन.
मनोज कहिथे, “वहां ज़्यादातर स्टॉफ होता कहां है?” [उहां अधिकतर स्टॉफ रहिथे कहां], वो ह हमन ला बताथें के पीएचसी ह सुशीला के जाँच करे बगैर दर्द के गोली धरा दीस.
येकर बाद, ये दरद ह वो मन के जिनगी ला घलो असर करे सुरु कर देय रहिस. नसबंदी के पांच महिना बीते बाद, सुशीला बांदीकुई के मधुर अस्पताल मं तऊन डाक्टर ले दुबारा मिले ला गीस जऊन ह ये आपरेशन करे रहिस.
सरलग कतको जाँच करे के बाद, जऊन मं पेट के सोनोग्राफी घलो रहिस, डाक्टर ह बताईस के गरभ नाल मं संक्रमन हो गे हवय, जेकर तीन महिना तक ले इलाज कराय बर परही.
मनोज ह बगियावत डाक्टर ला कहे रहिस, “मोर घरवाली ला संक्रमन कइसने हो गे? तंय ठीक ले आपरेसन नई करे रहे काय?” ये जोड़ा ला डाक्टर ले मिले जुवाब आज घलो सुरता हवय: वो ह जाय ले पहिली कहे रहिस, “हमन अपन काम सही करे रहें, ये तोर किस्मत आय.”
तीन महिना तक ले हरेक 10 दिन बीते ये जोड़ा बिहनिया 10 बजे अपन फटफटी ले मधुर अस्पताल निकर जावंय. सरा दिन जाँच, परिच्छन अऊ लिखे दवई बिसोय मं लग जावत रहिस. मनोज ला अपन बूता छोरे ला परय अऊ अपन तीन झिन बेटी (जेन मन के उमर नो, सात अऊ पांच बछर के हवय) अऊ बेटा (अब चार बछर के) ढाणी जामा मं अपन दादा-दादी के संग रहंय, हरेक पईंत वो मन ला 2,000 ले 3,000 रूपिया खरच करे ला परय.
तीन महिना तक ले इलाज कराय के बाद, मनोज ह अपन रिस्तेदार मं ले उधार लेय 50,000 रूपिया मं ले अधिकतर खरच कर देय रहिस. बीए पढ़े बाद घलो मनोज ला जऊन एक ठन नऊकरी मिलिस वो ह बेलदारी करे (सड़क-भवन निर्मान धन खेत मजूरी) के रहिस, सरलग बूता मिले ले वो ह येकर ले महिना के 10,000 रुपिया कमा लेवत रहिस. यती एक डहर सुशीला के हालत मं कऊनो सुधार नई होवत रहिस ,त दूसर डहर परिवार के करजा बाढ़त जावत रहिस अऊ आमदनी खतम होवत जात रहिस. सुशीला कहिथे, जिनगी मं सब्बो धुंधराय कस होवत जात रहय.
वो ह कहिथे, “महवारी के बखत दरद ले मोर गोड़ बने करके नई परत रहय धन अतक दुरबल हो जावत रहेंय के ओकर बाद बनेच अकन दिन तक ले काम बूता नई कर सक त रहेंव.”
नवंबर 2018 मं, मनोज ह अपन घरवाली ला गाँव ले 7 कोस दुरिहा दौसा जिला मुख्यालय के ज़िला अस्पताल मं लेय जाय के फइसला करिस. जऊन दिन 250 बिस्तरा वाले ये अस्पताल मं महतारी मन के सेहत सेती अलगा विभाग हवय, तऊन दिन अस्पताल के परछी मं बीमरहिया मन के लम्बा लाइन लगे रहिस.
मनोज कहिथे, “मोर सरा दिन लाइन ठाढ़े रहत बीत जातिस, मंय धीर धरे नई सकत रहंय. येकरे सेती हमन उहाँ ले दौसा के एक ठन निजी अस्पताल जाय के फइसला करेंव.” तब वो मन ला ये पता नई रहिस के वो मन ये अस्पताल मं कभू नई सिरोय जाँच अऊ परिच्छन के एक अऊ भंवर मं फंस जाहीं, येकर बाद घलो कऊनो सफ्फा इलाज नई होही.
दौसा के राजधानी हॉस्पिटल अऊ मैटरनिटी होम मं, जइसने के जिला अस्पताल के लाइन मं लगे एक झिन ह बताय रहिस, सुशीला के जुन्ना सोनोग्राफ़ी रिपोर्ट ला नई माने जावत रहिस अऊ नवा रिपोर्ट मांगे गे रहिस.
अब आगे काय करे जाय, ये असमंजस अऊ दुविधा मं फंसे मनोज ह गाँव के ककरो ले सलाह लीस अऊ सुशीला ला कुछेक हफ्ता बाद दौसा के खंडेलवाल नर्सिंग होम ले गे. उहाँ एक अऊ सोनोग्राफी करे गीस अऊ रिपोर्ट ले पता चलिस के सुशीला के गरभ नाल मं सूजन हवय. एक पईंत फिर ले दवई खाय ला सुरू होगे.
मनोज कहिथे, “निजी अस्पताल मं काम करेइय्या मन जानथें के गाँव-देहात के लोगन मन ला ये सब्बो कराय जिनिस के कऊनो समझ मं नई आवय. वो मन जानथें के वो मन जऊन कुछु बताहीं, हमन वोला मन लेबो.” मनोज ये बात मं बनेच उलझन मं आ जाथे के वो ह तीसर निजी अस्पताल दौसा के श्री कृष्णा अस्पताल मं कइसे चले गे, जिहां के डाक्टर ह कुछेक अऊ जाँच अऊ परिच्छन अऊ नव सोनोग्राफी के बाद कहे रहिस के सुशीला के पोटा मं मामूली सूजन हवय.
सुशीला कहिथे, एक अस्पताल हमन ला बतावय के नाल मं सूजन हवय, दूसर कहय के संक्रमन हवय, अऊ तीसर अस्पताल मं मोरआंत मं दिक्कत बताय जावत रहिस. हरेक अस्पताल अपन हिसाब ले दवई देवत रहय. हमन एक जगा ला दूसर जगा चक्कर लगावत-लगावत बईहा-बही जइसने हो गे रहेन, येकर बाद घलो ये यकीन नई हॉट रहय के कऊन सत बात खत हवय अऊ के होवत हवय.” वो मं हरेक अस्पताल के मुताबिक इलाज कराईन, फेर ओकर लच्छन मं कऊनो कमी नई आइस.
दौसा के ये तीनों निजी अस्पताल मन के चक्कर लगावत मनोज के करजा 25,000 रूपिया अऊ बाढ़ गे.
जयपुर मं रहेइय्या एक झिन दूर के रिस्तेदार समेत परिवार के सब्बो लोगन मन सलाह दीन के ओकर गाँव ले 25 कोस दूरिहा, राज के राजधानी जयपुर के अस्पतालेच ह ओकर मन सेती सबले बढ़िया रिही.
ये जोड़ा हा एक पईंत अऊ बहिर जाय के पइसा खरचा करिस, जऊन ह ओकर तीर नई रहिस, अऊ जब वो मन जयपुर पहुँच गे, त उहाँ के डॉक्टर सरदार सिंह मेमोरियल अस्पताल मं एक अऊ सोनोग्राफी ले पता चलिस के सुशीला के कोख मं एक ठन ‘गाँठ’ हवय.
सुशीला ह हमन ला बताथे, “डॉक्टर ह हमन ले कहिस के ये गांठ ह बढ़त जाही. वो हा सफ्फा-सफ्फा कहे रहिस के मोला अपन बच्चादानी के ऑपरेशन करवाय ला परही."
आरटीआई ले पता चलथे के (राजस्थान के बांदीकुई सहर के) पांच मन ले तीन निजी अस्पताल डहर ले देय जानकारी के मुताबिक, वो मं के तीर अप्रैल ले अक्टूबर 2010 के मंझा मं जऊन 385 माईलोगन के आपरेसन करे गे रहिस तऊन मन ले 286 मईलोगन मन नसबंदी कराय रहिन...ये मं अधिकतर माइलोगन मन के उमर 30 बछर ले कमती रहिस, अऊ सबले कम उमर के माइलोगन ह 18 बछर के रहिस
येकरे सेती आखिर मं, 30 महिना के समे अऊ कम से कम आठ अस्पताल के चक्कर लगाय के बाद, सुशीला ह 27 दिसम्बर 2019 मं दौसा के एक अऊ निजी अस्पताल, शुभी पल्स हॉस्पिटल और ट्रॉमा सेंटर मं अपन बच्चादानी ला हेरवाय बर आपरेसन करवाइस. मनोज ला ये आपरेसन मं 20,000 रूपिया अऊ दवई-पानी मं 10,000 रूपिया अलगा खरच करे ला परिस.
ये जोड़ा ला ये माने बर मजबूर करे गे रहिस के दरद अऊ करजा के जाल ले बहिर निकरे के एकेच रद्दा कोख ला हेरवाय आय.
हमन मनोज अऊ सुशीला के कहिनी ला अखिल भारतीय ग्राहक पंचायत के वकील, दुर्गा प्रसाद सैनी ला सुनायेन. अखिल भारतीय ग्राहक पंचायत एक ठन गैर सरकारी संगठन आय, जऊन ह बांदीकुई के पांच ठन निजी अस्पताल मन मं गरभ निकारे के आपरेसन के संख्या के जाँच करे सेती नवंबर 2010 मं सूचना के अधिकार के तहत आवेदन करे रहिस.
आरटीआई ले पता चलथे के पांच निजी अस्पताल मन ले तीन मन ले मिले जानकारी के मुताबिक, तऊन अस्पताल मं अप्रैल ले अक्टूबर 2010 के मंझा मं 385 माईलोगन मन के आपरेशन होय रहिस, जऊन मेर ले 286 माइलोगन मन अपन कोख हेरवाय रहिन. ये अस्पताल मन मं मधुर अस्पताल (जिहां सुशीला के नसबंदी होय रहिस) मदान नर्सिंग होम, बालाजी अस्पताल, विजय अस्पताल, अऊ कट्टा अस्पताल सामिल रहिन. कोख हेरवाय के आपरेसन करवाय माईलोगन मन के अधिकतर के उमर 30 बछर ले कमती रहिस, अऊ सबले कम उमर के माइलोगन ह 18 बछर के रहिस. अधिकतर माईलोगन मन जिला के अनुसूचित जाति अऊ अनुसूचित जनजाति समाज के रहिन, जइसने के बैरवा, गुज्जर, अऊ माली. मनोज अऊ सुशीला बैरवा समाज के आंय अऊ ओकर गाँव ढाणी जामा के 97 फीसदी अबादी अनुसूचित जाति ले हवय.
सैनी बताथें, “हमन नोनी भ्रूण-हत्या के समस्या ऊपर चर्चा करत रहेन, तभे कऊनो कहिस के फेर कोख हवय कहां.” इही बात ले वो ला सन्देहा होईस के कुछु गलत होवत हवय.
सैनी बताथें, “हमर मानना रहिस के [बनेच अकन गैर जरूरी कोख आपरेसन] ये ह डाक्टर, पीएचसी करमचारी, अऊ आशा कार्यकर्ता मन के सांठगांठ के नतीजा आय.फेर हमन येला साबित नई करे सकेन.” बांदीकुई के सार ला राजस्थान, बिहार, अऊ छत्तीसगढ़ के निजी अस्पताल मन मं मुनाफाखोरी सेती “कोख हेरे आपरेसन घोटाला” के खिलाफ एक ठन जनहित अर्जी (पीआईएल) मं सामिल करे गे रहिस, जऊन ला राजस्थान के गैर-लाभकारी संगठन, प्रयास के संस्थापक डॉक्टर नरेंद्र गुप्ता डहर ले 2013 मं सुप्रीम कोर्ट मं दायर करे गे रहिस. अर्जी मं तऊन माईलोगन सेती मुआवजा के मांग करे गे रहिस जेकर मन के आपरेसन होय रहिस; संगे संग नीति मं घलो बदलाव करे ला कहे गे रहिस.
जनहित अर्जी मं बताय गेय रहिस के “बिहार, छत्तीसगढ़, अऊ राजस्थान के जऊन माइलोगन मन ले गोठ-बात करे गीस, वो मन ले कतको ला ये माने बर गुमराह करे गे रहिस के ये ह आपरेसन जरूरी आय अऊ वो मन ला कराय ला परही. वो मन ला ये बेस्वास करे ला मजबूर करे गीस के डाक्टर के सलाह नई माने ले वो मन ला कैंसर हो सकत हवय.”
अर्जी मं आगू कहे गे रहिस के जरूरी जानकारी (कोख हेरवाय के खतरा अऊ ओकर ले लम्बा बखत तक ले असर वगैरा) अक्सर माइलोगन मन ला नई देय जावत रहिस, जेकर ले ये सन्देहा होथे के का जल्दबाजी मं आपरेसन करे के पहिली ओकर ले सहमति लेय गे रहिस.
मीडिया रिपोर्ट के मुताबिक, निजी अस्पताल अऊ डॉक्टर मन ये आरोप मन ला ये कहत ख़ारिज कर दीन के आपरेसन सिरिफ जरूरी होयेच ले करे गे रहिस.
सैनी कहिथें, “दौसा जिला के निजी अस्पताल अब कोख हेरे के आपरेसन तभे करथें, जब ये ह तय करे जाथे. फेर पहिली अइसने नई रहिस. ये ह बेकाबू ढंग ले अऊ तेजी ले करे जावत रहिस. गाँव के लोगन मन ला ठगे जावत रहिस. जऊन घलो माईलोगन मन महवारी ले जुरे पेट के दिक्कत ला लेके आवत रहिन वो मन ला एक जगा ले दूसर जगा भेजे जावत रहिस अऊ आखिर मं कोख हेरवाय ला कहे जावत रहिस.”
डॉक्टर गुप्ता के याचिका ह सरकार ला 2015-16 के बखत आयोजित राष्ट्रीय परिवार स्वास्थ्य सर्वेक्षण ( एनएफएचएस-4 ) के चऊथा फेरा मं कोख हेरे के आपरेसन ला सामिल करे सेती प्रेरित करिस, जेकर ले पता चलथे के भारत मं 15 ले 49 उमर के 3.2 फीसदी माइलोगन मन के कोख हेरे के आपरेसन होय रहिस. ये मन ले 67 फीसदी ले जियादा निजी अस्पताल मन मं होय रहिन. एनएफ़एचएस-4 के मुताबिक, राजस्थान मं 15 ले 49 उमर बरग के 2.3 फीसदी माईलोगन मन के कोख हेरे के आपरेसन होय रहिस.
असल बात के पता लगेइय्या ‘प्रयास’ के टीम मन जब कोख हेरवाय आपरेसन करेइय्या माईलोगन मन ले भेंट करिस, त वो मन ले कतको माईलोगन मन बताइन के आपरेसन के बाद घलो लच्छन बने रहिस. कोख हेरवाय के आपरेसन कराय के दू महिना बाद, जब हमन सुशीला ले ओकर घर भेंट करेन, त वो ह बाल्टी उठाय के संगे संग घर के दीगर बूता घलो करत रहिन. फेर, आपरेसन ले होय घाव आभू तक ले नई भरे रहिस अऊ वो ला ये डहर चेते रहय ला कहे गे रहिस. मनोज अपन काम ले लहुंट के आगे रहिस अऊ ज उन कुछु कमावत रहिस, ओकर आधा ले जियादा पइसा तऊन 1 लाख रुपिया करजा ला चुकता करे मं चले जावत रहिस, जऊन ला वो ह सुशीला के इलाज सेती साहूकार धन रिस्तेदार मन ले लेय रहिस. वो ह सुशीला के जेवर घलो 20-30,000 रुपिया मं बेंच देय रहिस.
ये जोड़ा बीते तीन बछर ले घटना मन ले अब तक ले उबर नई पाय हवय. वो मन ला आज घलो ये पता नई चलिस के वास्तव मं लम्बा समे तक ले दरद अऊ खून जाय के काय कारन रहिस, अऊ कोख हेरवाय ह सही इलाज रहिस धन नई. वो मन ला बस अतके राहत मिले हवय के सुशीला ला दुबारा दरद नई होय हवय.
मनोज कहिथें, “पैसा लगाते-लगाते आदमी थक जाए, तो आख़िर में बस यही कर सकता है,” (पइसा लगावत-लगावत मइनखे थक जाय, त आखिर मं बस इहीच करे सकथे) - उम्मीद करे के वो ह सही फइसला करे रहिस”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
रविवार, 28 अप्रैल 2019
अनुवाद
(अनुवाद हिंदी ले छत्तीसगढ़ी म। - कुबेर)
रात के बेरा रिहिस। एक ठन खोली म एक झन तेरा साल के नानचुक नोनी, वारिका ह एक ठन झूलना ल डोलावत बइठे रहय। अउ मद्धिम आवाज म लोरी गुनगुनावत रहय, ’’आ जा रे निंदिया, आ जा, आ के मोर मुन्ना ल सुता जा।’’
वो खोली के एक कोन्टा म कोनों देवता के एक ठन फोटू टंगाय रहय, जेकर आगू म हरियर अंजोरवाला एक ठन बत्ती जलत रहय। खोली के एक कोन्टा ले दूसर कोन्टा तक एक डोरी बंधाय रहय जउन म बच्चा के पोतड़ा अउ करिया रंग के एक ठन लंबा पैजामा टंगाय रहय। खोली के छत म हरियर अंजोर के बड़े गोल चकता कस धब्बा परत रहय। डोरी म टंगाय पोतड़ा अउ लंबा पैजामा के लंबा-लंबा छंइहा मन खोली के आतिसदान म, झूलना म अउ वारिका के ऊपर परत रहय। बत्ती के लौ ह जब अचानक फड़फड़ाय तब छत के वो हरियर धबा ह अउ खोली म पोतड़ामन के बनल छंइहा मन ह अइसे फड़फड़ाय लगे मानों बहुत तेज हवा चलत होय अउ जेकर ले वोमन ह डोलत होय। खोली म दम घुटत रहय अउ उहाँ गोभी के सुरवा अउ जुन्ना पनही के बास, जइसे कि पनही के दुकान मन म आथे, आवत रहय। बच्चा ह रोवत रहय अउ रो-रो के वोकर नरी ह बइठ गे रहय। रो-रो के बच्चा ह थक गे रहय तभू ले वो ह सरलग रोतेच् रहय। पता नहीं वो ह कब चुप होही?
वारिका के पलक मन ह नींद के मारे भारी हो गे रहय अउ आँखी ह नींद के मारे मुंदाय परे। वारिका ह अपन आँखीं मन ल उघारे के कोसिस करय तभू ले वोकर आँखीं मन मुंदइच् जावय। वोकर नरी ह रहि-रहिके ओरम जावय। वोकर नरी म पीरा भर गे रहय। वोकर चेहरा ह सुखा के कठवा कस दिखत रहय। न तो वोकर ओंठमन ह खुलय अउ न वोकर आँखीं मन ह खुलय। तभोे ले वो ह नींद म गुनगुनवात रहय, ’’आ जा रे निंदिया, आ जा, आ के मोर मुन्ना ल सुता जा, तोर बर मंय ह हलुवा पकाहूँ .....।’’
आतिसदान डहर ले एक ठन झिंगरा के नरियाय के करकस आवाज आवत रहय। बगलवाले खोली डहर ले वोकर मालिक-मालकिन अउ इहाँ रहिके काम सिखइया अफानासी के खर्राटा के आवाज आवत रहय। झुलना ह अइसे चरमरात रहय कि मानो वहू ह झूलत-झूलत असकटा गे होय अउ अब झूले से इनकार करत होय। वारिका के सरीर म झुरझुरी भर गे रहय। सब मिला के अइसे लगत रहय कि रात के रानी ह संसार भर के परानी मन ल सुताय खातिर लोरी गावत होय कि जेला सुन के कोनों ल घला ढलंगते भार नींद आ जाय। पन लोरी के ये धुन ह वारिका के मन म कंझावट पैदा करत रिहिस काबर कि वोला सुनके वहू ल नींद आवत हे, जबकि वोला सुतना मना हे। मालिक नइ ते मालकिन ह वोला सुतत देखही त वोकर जोरदार पिटाई हो जाही।
बत्ती के लौ ह अचानक फड़फड़ाय लगिस। छत के गोल, हरिय बुंदका ह घला फड़फड़ाय लागिस। पोतड़ा अउ पैजामा के छंइहाँ मन ह वोकर अधखुल्ला आँखीं मन म नाचे लागिस। उंघास ले भरे वोकर दिमाग म नाना परकार के सपना झलके लगिस। सपना म वोला अगास म बादलमन ह जोर-जोर से दंउड़त, चीखत-चिल्लावत, एक-दूसर के पीछू भागत लइकामन के समान दिखे लगिस। तभे हवा चले लगिस अउ बादलमन ह गायब हो गिन।
सपना ह बदल जाथे। अब वो ह खूब लंबा-चैड़ा सड़क देखत हे। सड़क म सबो कोती चिखलच् चिखला हे। टांगा अउ बघ्घी के रेला लगे हे। खूब भीड़ हे। मनखेमन के रेला लगे हे। लोगन अपन पीठ म गठरी अउ झोला लादे आवत-जावत हें। चारों डहर धुंधरा बगरे हे अउ धुंधरा म मनखेमन ह छंइहाँ बरोबर दिखत हें। सड़क के आजूबाजू घनघोर जंगल हे। अचानक मनखेमन के भीड़ ह अउ अपन पीठ म झोला अउ गठरी लादे मनखे मन ह अपन-अपन बोझा अउ गठरी सहित चिखला म फिसल-फिसल के गिरे लगथें। वारिका ह वोमन ले पूछथे, ’’तूमन ये का करत हव?’’
वोमन कहिथें, ’’हमला नींद आवत हे अउ हमन सुते बर ढलंगत हन।’’ ये कहिके वोमन सुत जाथें। सड़क के दूनो बाजू लगे बिजली अउ टेलीफोन के तारमन म गजब अकन कँउआ अउ नीलकंठ बइठे काँव-काँव, चाँव-चाँव करत हें अउ सुतइया मनखेमन ल सुतन नइ देवत हें। वारिका ह फेर बुदबुदाय लगथे, ’’आ जा रे निंदिया, आ जा, आ के मोर मुन्ना ल सुता जा, तोर बर मंय ह हलवा पकाहूँ .....।’’
अब वो ह दूसर सपना देखे लागथे। वो ह एकठन बंद अउ अंधियारी खोली म बइठग हे। वोकर मरे बाप येफिम स्पितनाक ह खोली म भुँइया म परे तलफत हे। वो ह वोला दिखत भले नइ हे फेर वोकर आवाज ह सुनाई देवत हे। वोकर छटपटई के आवाज ह घला वोला सुनावत हे। बाप ह वोला बताय रिहिस कि वोकर पेट के फोरा ह फुट गे हे अउ वोकर पेट म भयानक दरद होवत हे। दरद के मारे वोकर बाप ह बोल नइ सकत हे, खाली हफरत हे अउ दांत ल कटकटावत हे, तबला बाजे कस - कट कट कट। वोकर माँ पिलागेया ह दंउड़त-दंउड़त मालिक घर गे हे, ये बतायबर कि वोकर पति ह मरत हे। माँ ल गेय बहुत समय हो गे हे अउ अब तक वोला लहुट के आ जाना रिहिस। वारिका ह अंगीठी तीर ढलंगे हे अउ अपन माँ के रद्दा देखत हे। बाप के दांत कटकटाय के आवाज ह वोला साफ-साफ सुनावत हे। तभे वोकर झोपड़ी तीर एक ठन घोड़ा गाड़ी ह आके खड़ा होइस। घोड़ा गाड़ी ले एक झन आदमी उतरिस। ये ह विही डाक्टर हरे जउन ह वोकर मालिक घर कोनों मरीज के इलाज करे बर सहर ले आय हे। डाक्टर ह झोपड़ी के दुवारी ल ढकेल के भीतर आइस। घुप्प अंधियार रिहिस। हाथ ल हाथ ह नइ दिखत रहय फेर डक्टर के खाँसी अउ दरवाजा के चरमराय के आवाज ले पता चलिस।
’’मोमबत्ती जलाव।’’ डाक्टर ह किहिस।
’’वा.. वा.. ।’’ येफिम ह बुदबुदा के कुछू केहे के कोसिस करिस। पिलागेया ह दंउड़त-दंउड़त अंगीठी तीर के आंट तीर गिस अउ माचिस ल खोजे के कोसिस करिस। छिन भर चुप्पी छाये रिहिस फेर डाक्टर ह अपन जेब ल माचिस निकाल के जलाइस।
’’एक मिनट साहब, बस एक मिनट।’’ पिलागेया ह चिचोरी करिस अउ दंड़त झोपड़ी ले निकल गिस अउ तुरत मोमबत्ती के एकठन टुकड़ा धर के लहुट गिस। येफिम के गाल ह लाल हो गे रहय अउ वोकर आँखीं मन ह अइसे चमकत रहय मानो वो ह डाक्टर ल पहिचान डरिस होही। वोकर निगाह मन अइसे ताकत रहंय जइसे वो ह डाक्टर अउ झोपड़ी के वो पार कोनों रहस्यमय जिनिस देख लिस होही।
’’का हो हे, तोला का हो गे हे?’’ डाक्टर ह येफिम ले पूछिस, ’’ओह, बहुत दरद होवत हे क? अबड़ दिन के बीमार हस क?’’
’’मरत हंव सरकार, मोर दिन पूर गे हे। अब तो मरहूँ तभे आराम मिलही।’’ येफिम ह किहिस।
’’अरे! बेवकूफ जइसे बात झन कर। मंय ह तोला बने कर दुहूँ।’’
’’जइसे आपके मरजी सरकार। आपके मेहरबानी होही। वइसे मंय ह जानथंव सरकार, आवल मौत ल कोनों ह नइ रोक सकय।’’
डाक्टर ह पंदरा मिनट ले येफिम के बीमारी के जांच करिस अउ सोझ खड़े हो गिस। पल भर ठहर के किहिस, ’’अब मंय ह कुछू नइ कर सकंव। तोला अस्पताल जाय बर परही। उहाँ डाक्टरमन ह तोर आपरेसन करहीं। तुरंत के तुरंत तोला जाय बर परही। बहुत देर कर डारे हस। घबर झनी। तुरंत, अभीचे तंय ह अस्पताल चले जा।’’
’’पन कइसे सरकार? हमर कना कोनों साधन नइ हे।’’ पिलागेया ह किहिस।
’’तंय फिकर झन कर। मंय ह अभी तुंहर मालिक ल जा के कहत हंव। वे ह घोड़ा भेज दिही।’’ कहत-कहत डाक्टर ह झोपड़ी ले निकल गिस।
पिलागेया ह मोमबत्ती ल बुझा दिस। येफिम ह दांत ल फेर किटकिटाय लगिस। तकरीबन आधा घंटा बाद दुवारी म एक ठन टांगा के आवाज आइस। येला येफिम ल अस्पताल लेगे बर वोकर मालिक ह भेजवाय रिहिस। येफिम ह तियार हो के तुरते गाड़ी म बइठ गिस।
बिहान हो गिस। पिलागेया ह घर म नइ दिखिस। वो ह अपन पति ल देखे बर अस्पताल चल देय रिहिस।
कहुँचो एक झन बच्चा ह रोवत रिहिस अउ वारिका ल अपने आवज म लोरी सुनात रिहिस, ’’आ जा रे निंदिया, आ जा, आ के मोर मुन्ना ल सुता जा, .....।’’
थोरिक देर म वोकर माँ, पिलागेया ह लहुट के आ गिस। वो ह रहिरहि के अपन छाती म सलीब के निसान बनाके कहत रहय, ’’रातकुन तो सब बने-बने रिहिस। डाक्टरमन ह वोला बने कर देय रिहिन। फेर बिहिनिया होवत-होवत वोकर आत्मा ह भगवान घर चल दिस। भगवान ह वोकर आत्मा ल सांति देय। डाक्टरमन कहत रिहिन, अबड़ देरी करेव। तुम्हला बहुत पहिली आ जाना रिहिस।’’
ये सुन के वारिका ह झोपड़ी ले निकल गिस अउ रोय लगिस।
विही समय वोकर चेथी ल कोनों ह जोरदार मारिस। वारिका ह भोजपत्र के पेड़ म जा के टकरा गिस अउ वोकर आँखींमन ह उघर गिन। वोकर सपना ह टूट गिस। वो ह आँखी उठा के देखिस, आगू म वोकर मालिक मोची ह खड़े रहय अउ वोला बखानत रहय, ’’का करत हस रे झिथरी, बेसरम, लइका ह रोवत हे अउ तंय ह नींद भांजत हस।’’ वो ह वोकर चेथी म फेर जोरदार चांटा मारिस।
वारिका ह झकनका के अपन मुड़ी ल झटकारिस अउ फेर लोरी गाय लगिस, ’’आ जा रे निंदिया, आ जा, आ के मोर मुन्ना ल सुता जा, तोर बर मंय ह हलुवा पकाहूँ .....।’’
0
पलभर बीतिस होही, छत के हरियर, गोल धब्बा ह फेर झिलमिलाय लगिस; बच्चा के पोतड़ा अउ पैजामा के लंबा-लंबरा छँइहाँ मन ह फेर डोले लगिन। वारिका के आँखींमन ह फेर मुंदाय लगिन। नींद ह वोला फेर चमचम ले गरस लिस अउ वो ह फेर पहिलीवाला सपनामन ल देखे लगिस। विही चिखला म लतपथ सड़क अउ पीठ म झोला अउ गठरी लादे मनखे जउनमन अपन बोझा ल फेंक के सड़क म घोलंड-घोलंड के सुतत हें, वोला फेर दिखे लगिस। वोमन ल सुतत देख के वहू ल नींद आय लगिस। वो ह नींदभर सुतना चाहथे फेर वोकर माँ पिलागेया ह वोकर संग रेंगत हे अउ वोला जल्दी-जल्दी रेंगे बर झंझेटत हे। दुनों झन भीख मांगे बर सहर कोती जावत हें। सड़क रेंगइया मनखे मन के आगू हाथ लमा-लमा के वोकर माँ ह कहत हे, ’’यीशु के नाम म कुछू दे देव भइया हो। खुदा तुमला बरकत दिही, तुमला दुनिया भर के सुख दिही। गरीब के मदद करो भइया।’’
’’लइका ल एती लान, एती लान।’’ वोला जाने-पहिचाने आवाज सुनाइस। ’’लइका ल धर के एती आ,,। नइ सुनावत हे क?’’ विही आवाज ह वोला फेर सुनाई दिस। आवज म गुस्सा भरे हे। ’’हरामी, तंय ह सुतत हस।’’
वारिका ह डर के मारे कांपे लगिस। वो हर घूम के चारों मुड़ा देखिस अउ अनुमान लगाय के कोसिस करिस कि आखिर का हो गे, ये आवाज ह आवत कोन डहर ले हे। वोला वो सड़क, सड़क म सुतइया मनखे अउ वोकर माँ पिलागेया ह दिखना बंद हो गे। उहाँ तो सिरिफ वोकर मालकिन ह खड़े हे जउन ह लइका ल दूध पियाय बर आय हे।
जतका देर ले भइसी सरिख वोकर मालकिन ह लइका ल दूध पियावत रिहिस, वो ह चुपचाप, नरी गड़ियाय खड़े रिहिस।
खिड़की के बाहिर दिन के नवा उजास बगरे लग गे हे। खोली म हिलत छँइहामन ह घुमलातत हें अउ छत के ऊपर के गोल हरियर घब्बा ह पींवरा परत जात हे। अब बहुत जल्दी बिहिनिया होनेवाला हे।
’’ले, लइका ल धर।’’ अपन बलाउज के बटनमन लगावत वोकर मालकिन ह किहिस, ’’ये हर अभी रोवत हे, येला कइसनो करके मना अउ सुता।’’
वारिका ह लइका ल अपन गोदी म पा लिस अउ वोला झुलना म सुता के झुलना ल डोलाय लहिस। छत के हरियर धब्बा अउ खोली के छंइहा मन ह अब पूरा-पूरा दिखना बंद हो गे। खोली म अब वोला नींद म जकड़नेवाला कोनों जिनिस नइ नजर आवत हे। तभो ले वारिका के आँखींमन ह मुंदाय परत हे। वो ह कइसनों करके सुतना चाहत हे। वो ह झुलना के पीछू डहर वोकर एक कोर म आपन मुड़ी ल टेका के अपन हाथ-गोड़ ल हला के नींद ल भगाय के कोसिस करे लगिस। खड़े हो के अँटियाइस। तहू ले वोकर आँखींमन ह मुंदायेच् परे। वोकर माथ ह तको पिराय लगिस।
’’वारिका, चल चूल्हा बार।’’ अचानक मालिक के आवाज सुनइस। ’’अब उठे अउ काम करे के बेरा हो गे हे।’’
वारिका ह झूलना तीर ले उठिस अउ घर के पिछवाड़ा म बने लकड़ी टाल कोती भागिस। अब वो ह प्रसन्न हे काबर कि एक जघा बइठे रहय म नीद ह सताते अउ एती-ओती दंउठे-भागे अउ काम करे म नइ सताय। वो ह लकड़ी लान के चूल्हा सिपचाय लगिस। वोला अइसे जनाइस कि रातकुन वोकर मुँहू-कान ह कठवा सरीख हो गे रिहिस हे अउ अब वो मन ह फेर हरिया गे हे, मुुलायम हो गे हे अउ नींद ह भाग गे हे।
’’वारिका, समोवार ल साफ कर दे।’’ मालकिन के आदेस सुनाई दिस। वो ह एकदम गुस्सा म हे।
अभी वारिका ह समोवार के सफाई करतेच् रिहिस कि दूसरा हुकुम मिल गे, ’’वारिका, मालिक के गमबूटमन ल साफ कर दे।’’
वारिका ह जमीन म बइठ के गमबूटमन ल पोंछे लगथे। गमबूटमन ल पोंछत-पोंछत वो ह सोचे लगथे, ’कतका अच्छा होतिस कि वो ह ये गमबूट म खुसर के ढलंग जातिस अउ नींदभर सुत लेतिस।’ अउ गमबूट ह धीरे-धीरे फूले़े लगिस अउ फूलत-फूल़त वो ह खोलीभर म पसर गिस अउ बिछौना म बदल गिस। अब खोली भर म बिछौना बिछे हे। बूट ल साफ करे के बुरुस ह वोकर हाथ ले छूट के गिर गिस।
वो ह फेर सचेत हो गिस। आँखी ल उघार के चारों मुड़ा देखे लगिस। कोनों चीज ह वोला साफ-साफ दिखत नइ हे, सब एती-वोती घूमत हें। वो ह जिनिसमन ल साफ-साफ देखे के कोसिस करे लगिस।
’’वारिका, बाहिर सिढ़ियामन ह कतका गंदा हो गे हे, धो के जरा साफ तो कर दे। अतका गंदा सीढ़ियामन ल नहक के दुकान जाय म मोला सरम आथे।’’ मालिक ह आदेस दिस।
वारिका ह सीढ़ियामन ल धो के पोंछे लगिस। दुकान म जा के वोला बहरे लगिस अउ काम खतम करके घर कोती आ गिस।
अभी वोला बहुत सारा काम करना हे। काम के मारे वोला पलभर के फुरसत नइ हे। फेर येला छोड़ के वो ह जाय तो जाय कहाँ। दूसर काम ह अतका आसान नइ हे जतका घर के काम ह आसान होथे। वो ह रसोई खोली म आ के आलू छिले बर बइठ गिस। आलू छीलत-छीलत वोकर नरी ह फेर ओरम गिस। नींद के मारे आँखीं मन ह फेर मुंदाय लगिस। वोकर नजर म आलूच् आलू झूले लगिस। चाकू ह छूट के गिर गिस। फेर वोकर कान ह बाजत हे।
कुछू न कुछू बड़बड़ावत अउ अपन गाऊन के आस्तीन ल ऊपर चघा के, रखोईखोली म चक्कर लगावत, मालकिन के आवाज ह सुनावत हे। सब के नास्ता-पानी हो चुके हेे अउ मंझनिया के खाना बनाय के तइयारी हो गे हे। घर के साफ-सफाई के काम घला निबट गे हे अउ कपड़ामन ल धोय के दुखदायी काम ह चलत हे। वारिका ल सुतना हे, कुछू काम नहीं, खाली सुतना हे। काम करत-करत वोकर इच्छा होथे कि सब कामधाम ल छोड़के वोहा भुंइया म ढलंग जाय।
धीरे-धीरे दिन बीत जाथे अउ खिड़कीमन कोती ले सांझ के मुंधियारी ह आ-आके घर म समाय लगथे। वारिका ह अपन कनपटीमन ल मसक के देखथे। अइसे जनाथे कि वोकर सरीर ह सुखा के कठवा हो गे हे। अचानक खिड़की ह खुल जाथे। बाहिर म चारों डहर अंधियार बगर चुके हे। अंधियार ह वोला अबड़ सुहाथे काबर कि वोमा वोकर आँखींमन ल आराम मिलथे। सोचथे कि वोला अब जल्दी सुते बर मिल जाही।
फेर सुतना वोकर किस्मत म नइ हे। घर म सगा आ गिन हें अउ मालकिन ह चिलवत हे, ’’वारिका, समोवार तइयार कर।’’ उंकर समोवार ह छोटकुन हे। सगामन के चहा-पानी खतम होय के पहिली वोला पाँच घांव ले पानी गरम करना परिस हे।
चहा खतम होय के बाद वारिका ल फेर आदेस मिल गे, ’’वारिका, भागत जा अउ तीन बोतल बीयर खरीद के लान।’’ वारिका ह पइसा धर के बीयर दुकान कोती भागिस। वो एकदम पल्ला भागे के कोसिस करथे। भगई ह वोला बने लगथे। भागे म वोला नींद नइ आय। वो ह सरलग भागत रहना चाहथे जेकर ले नींद ह वोला सता मत सके। वोला रहि-रहि के आदेस मिलत हे, ’’वारिका, जा तो वोद्का के बोतल खरीद के लान। वारिका, बोतल खोले के सूजा कहाँ हे, लान तो।’’
आखिरकार सगामन चलेगिन। घर के सबो बत्तीमन ल बुझा दे गिस। मालिक अउ मालकिन, दुनोंझन सुतेबर अपन खोली म चलदिन। मालकिन ह जावत-जावत लइका ल वारिका ल धरा के किहिस, ’’ले धर, येला रोवन झन देबे। झुलना ल बराबर झुलावत रहिबे, ताकि वोकर नीद परे रहय।’’
आतिसदान म बइठे झींगुर फेर झनझनाय लगिस। देवता के फोटू के आगू जलत बत्ती ह फेर फड़फड़ाय लगिस। छत के ऊपर पड़नेवाला हरियर गोल धब्बा अउ डेरी म टंगाय पोतड़ा अउ पैजामामन के छंइहाँमन फेर वोकर आँखीं-आँखीं म डोले लगिन। नींद म वोकर आँखीं मन ह करुवा गे हे। वोकर दिमाग ह घूमत हे। नींद ह आ के वोला फेर जकड़े के कोसिस करत हे। वोकर होठ मन ह हालत हे अउ आवाज आवत हे, ’’’’आ जा रे निंदिया, आ जा, आ के मोर मुन्ना ल सुता जा, तोर बर मंय ह हलुवा पकाहूँ .....।’’
थोरिक देर बाद लइका ह फेर रोय लगिस। वोकर रोवई ह जारी हे अउ वो ह रोवत-रोवत थक गिस। वारिका के आँखींमन म कालीवाला सपनामन अउ दिखे लगिन। एकठन सड़क हे। सड़क ह चिखला ले भरे हे। बोझा अउ गठरी धर के रेंगइया मनखेमन ह अपन-अपन बोझा अउ गठरीमन ल फेंक के सड़क म ढलंगे हे। सबझन खर्राटा भरत हे। माँ पिलागेया अउ बाप फेहिम ह फेर वोकर आँखींमन म झूले लगिन। वारिका ह ये सबमन ल देखत हे, सबमन ल पहिचानत हे फेर वो ह अतका नींद म हे कि वोकर हाँथ-गोड़ ह काम नइ करत हे।
ये नींद ह वोला जीयन नइ देवत हे। वारिका ह चारों मुड़ा नजर घुमा के देखत हे अउ अइसे चीज खोजत हे जउन ह वोला जीयेबर सहायता करे, जीये बर वोला ताकत देय। वोकर अंग-अंग ह थकान के मारे टूटे परत हे। वो ह जागे के भरपूर कोसिस करत हे। झत के गोल हरियर धब्बा ह फेर वोकर दिमाग म घूमे लगथे। लइका ह सरलग रोये जावत हे। वोला लगिस कि लइकच् ह वोकर असली दुस्मन हरे। लइकच् ह वोला जीये बर नइ देवत हे।
वोकर असली दुस्मन कोन हरे ये ह अब वोला समझ म आ गे हे। वोला हँसी आ गिस। अतका नानचुक बात ह वोला काबर समझ में नइ आवत रिहिस? वोकर ये समझ ऊपर, आसिदान म बइठे झींगरा, छत के गोल, हरियर धब्बा अउ पोतड़ा अउ पैजामा के छंइहाँमन ल घला अचरज होय लगिस। वोकर असली दुस्मन लइकच् ह हरे, ये खतरनाक विचार ह वोकर दिमाग म आ के बस गे हे।
वो ह स्टूल ले चुपचाप उठिस अउ मुसकाय लगिस। वोकर चेहरा ह खुसी के मारे चमके लगिस। थोरिक देर वो ह खोली म एती-वोती चक्कर काटिस। वोला लगिस कि वोकर परेसानी के हल वोला मिल गे हे अउ अब वो ह ये झंझट ले छुटकारा पा सकथे जउन ह वोकर हाथ-गोड़ बांध के रखे हे। वो ह लइका गे टोंटा ल मसक देही अउ वोला ये बंधना ले छुटकारा मिल जाही। न बांस रही अउ न बांसुरी बजही। वो ह ऊपर डहर छत के गोल हरियर धब्बा कोती देख के कुछू किहिस अउ हाँसत-हाँसत लइका के टोंटा ल अपन दुनों हाथ के मुट्ठी म कंस के पकड़ लिस।
अउ जल्दी से आ के वो ह भुंइया म ढलंग गिस। वो ह मनेमन हाँसत हे। एकदम खुस हे कि अब वो ह आराम से नींदभर सुत सकथे। जल्दी वोकर आँखींमन म नींद ह आ के समा गिस अउ वो ह मुरदामन कस आराम से सुत गिस।
000kubere000
सदस्यता लें टिप्पणियाँ भेजें (Atom)


text:
เนื้อหาของบทความนี้จะพูดถึงkeep smiling meaning in hindi หากคุณกำลังเรียนรู้เกี่ยวกับkeep smiling meaning in hindiมาสำรวจกันกับmukilteomontessori.comในหัวข้อkeep smiling meaning in hindiในโพสต์Keep smiling meaning in Hindi | Keep smiling ka kya matlab hota hai | daily use English wordsนี้.
สารบัญ
Keep smiling ka kya matlab hota hai
ที่เว็บไซต์mukilteomontessori.comคุณสามารถอัปเดตเอกสารอื่น ๆ นอกเหนือจากkeep smiling meaning in hindiสำหรับข้อมูลที่มีค่ามากขึ้นสำหรับคุณ ที่เว็บไซต์Mukilteo Montessori เราอัปเดตข่าวใหม่และแม่นยำทุกวันเพื่อคุณเสมอ, โดยหวังว่าจะให้บริการข่าวสารที่แม่นยำที่สุดแก่ผู้ใช้งาน ช่วยให้คุณอัปเดตข้อมูลบนอินเทอร์เน็ตได้โดยเร็วที่สุด.
คำอธิบายเกี่ยวกับหมวดหมู่keep smiling meaning in hindi
ยิ้มเข้าไว้ ยิ้มเข้าไว้ ka kya matlab hota hai | ใช้คำภาษาอังกฤษทุกวันकोलिएसबससबसययययययययययय โรงพยาบาล समझ समझ समझ समझ समझ समझ म म म म म म म म म म म म म म म म म म म म म मी म म म म म म म म म म म म मी म म स मी म सम मी म सम मी म सम मी मी म सम मी मी म सम मी मी म सम मी म सम मी मी म सम मी मी म सम मी मी म सम मी मी म सम मी मी म सम मी मी म सम मी मी म सम मी मी म सम मी मी म सम से म เท่านั้น จำนวนเพลงในเรื่อง ช่องนี้เรามีชั้นเรียนพูดภาษาอังกฤษออนไลน์และหลักสูตรพูดภาษาอังกฤษออนไลน์ซึ่งสามารถพัฒนาภาษาอังกฤษของคุณด้วยหลักสูตรภาษาอังกฤษออนไลน์ของเรา เราจัดหลักสูตรการพูดภาษาอังกฤษออนไลน์เพื่อให้คุณสามารถพัฒนาภาษาอังกฤษที่บ้านของคุณโดยไม่ต้องจ่ายเงินสำหรับสิ่งนี้ ในวิดีโอนี้ คุณจะได้เรียนรู้คำศัพท์ภาษาอังกฤษที่ใช้ในชีวิตประจำวัน ซึ่งจะช่วยพัฒนาการเรียนรู้คำศัพท์ภาษาอังกฤษด้วยวิธีง่ายๆ วิดีโอนี้จะช่วยให้คุณเรียนภาษาอังกฤษผ่านภาษาฮินดี ทำให้คุณสามารถเพิ่มคำศัพท์ภาษาอังกฤษได้ทุกวัน असफल दमी का दिमाग से काम लेता हर सफल दमी दिमाग से काम लेता है | อเมริกา คำศัพท์ करोड़ो गों को मीर बनाने वाली ये किताबें जो को भी मीर बना सकती हं : तो बस क में को संगे करन ให้รายละเอียดในภาษาฮินดี ยิ้มเข้าไว้ का हिंदी में अर्थ होता है मुस्कुराते रहो, हँसते रहो, खिल खिलाते रहो, खुश रहो ยิ้มเข้าไว้กับสิ่งที่คนอื่นยิ้มให้กับสิ่งเหล่านั้น ยิ้มเข้าไว้ जो मुस्कुराते पास अच्छी ीजें ती ंते मुस्कुराते रहें। ऐसी और वीडियो के लिए नल के होम पेज पर विजिट करें : กรุณากดไลค์กดแชร์และสมัครรับข้อมูล! สำหรับข้อเสนอที่ดีที่สุดในการช็อปปิ้งออนไลน์ โปรดไปที่ร้านค้า Amazon ของฉัน: ไมค์ของฉัน: กล้องของฉัน: โทรศัพท์ของฉัน: แล็ปท็อปของฉัน: ขาตั้งกล้องของฉัน: หน้าจอสีเขียวของฉัน: ร่มแสงของฉัน: #LearnEnglishThroughHindi #KeepsmilingmeaninginHindi #Keepsmilingmeaning #dailyuseenglishwords #englishvocabularyforbeginners
ภาพถ่ายบางส่วนที่เกี่ยวข้องกับหมวดหมู่เกี่ยวกับkeep smiling meaning in hindi
นอกจากอ่านข่าวเกี่ยวกับบทความนี้แล้ว Keep smiling meaning in Hindi คุณสามารถค้นหาบทความเพิ่มเติมด้านล่าง
คำแนะนำที่เกี่ยวข้องกับkeep smiling meaning in hindi
#smiling #meaning #Hindi #smiling #kya #matlab #hota #hai #daily #English #words.
Keep smiling Meaning in Hindi,Keep smiling in Hindi,Keep smiling का हिंदी में मतलब,Keep smiling meaning,Keep smiling means,Keep smiling ka matlab kya hota hai hindi mai,Keep smiling ka matlab,Hindi Meaning of Keep smiling,increase english vocabulary,spoken english course online,online english speaking classes,best online english speaking course,english language course online,english to hindi vocabulary,learn english speaking in hindi,daily use English words.
Keep smiling meaning in Hindi | Keep smiling ka kya matlab hota hai | daily use English words.
keep smiling meaning in hindi.
เราหวังว่าการแบ่งปันที่เราให้ไว้จะเป็นประโยชน์กับคุณ ขอขอบคุณที่อ่านข้อมูลkeep smiling meaning in hindiของเรา


text:
कमरछठ व्रत बर कतनो पौराणिक कथा जुड़े हे. अइसे केहे जाथे कि इही दिन भगवान बलभद्र के जनम होय रिहिसे ओकर शस्त्र के रूप म हल (नांगर) ल मान्यता मिले रिहिसे तिही पाय के कमरछठ ल हलषष्ठी व्रत घलो केहे जाथे. अलग-अलग विद्वान मन के कमरछठ व्रत उपर अलग-अलग मत हे. जनश्रुति के मुताबिक कमरछठ उपास रहिके माता गौरी ह कार्तिकेय ल बेटा के रूप म पाये रिहिसे, ओकर गोसइन के नाम षष्ठी रहिसे तिही पाये के कमरछठ व्रत ल हलषष्ठी व्रत केहे जाथे. अइसनो घलो केहे जाथे कि सतयुग म समू नाम के राजा रिहिस जेकर गोसइन के नाव सुवर्णा रिहिस. उंकर एक झिन हस्ति नाम के बेटा रिहिस जेकर अल्पायु म ही मौत होगे. जेकर सेती राजा रानी मन भारी दुखी होके विलाप करे बर धर लिन. उंकर दुखी पुकार ल सुनके षष्ठी देवी ह प्रगट होके भादो महीना के अंधियारी पाख के छठ के दिन उपास (व्रत) रेहे ले ओकर बेटा ल जीवित करे बर आश्वासन दिस. रानी ह मन लगा के विधि-विधान ले पालन करके कमरछठ उपास रिहिस ताहन ओकर बेटा जीवित होगे.
कतनो विद्वान मन के मुताबिक लक्ष्मी जी के उत्पत्ति सागर ले होय रिहिस हे तिही पाये के सगरी पूजा के विधान हे. काबर कि माता गौरी ह कमरछठ उपास ल सागर के किनारा म पूरा करे रिहिसे. इही पाये के पूजा के बखत प्रतीक के रूप म चारो डाहर कांशी ले सगरी ह सजे रथे |मउंहा के फल अउ लाई के संगे संग माटी ले बने लइका मन के खिलौना, भौंरा, बाटी सगरी म चघाथे. ए जघा म शिव अउ पार्वती जी के पूजा करे जाथे तिही पाये के दूध घलो चघाए के परम्परा हे. कमरछठ व्रत बर सिर्फ भइंस के दूध के उपयोग करे जाथे एकर पीछे अइसे मान्यता हे कि इही दिन देवता मन तांत्रिक विधि ले भइंस के उत्पत्ति करे रिहिन हे. इही पाये के भइंस के दूध , दही के उपयोग कमरछठ उपास बर करे जाथे.
कमरछठ उपास रहवइया महतारी मन ल नांगर (हल) चले भुइयां म चलना अउ ओकर ले पैदा होय कोनो भी किसम के अनाज खाना मना रथे. ए दिन सिर्फ बिना हल चले भुइयां के चांउर जेला हम्मन पचहर चांउर कहिथन अउ छ: किसम के भाजी ल मिलाके ही फरहारी करथे | कमरछठ के दिन महतारी मन सगरी करा सकला के विधि-विधान ले पूजा करथे.
पूजा करके लहुटे के बाद महतारी मन पिंयर पोथी जउन ह कपड़ा के बने रथे, जेला षष्ठी देवी के ध्वज केहे जाथे. इही पोथी ल अपन लइका मन के पीठ म मारथे एकर पीछे ए मान्यता हे कि पीठ म अधर्म के वास रहिथे जउन ह पिंयर ध्वज ले नाश हो जथे. एकर बाद महतारी मन पचहर चाँउर के भात अउ छै किसम लमेरा भाजी ले फरहारी करके हलषष्ठी देवी ले अपन संतान मन बर सुख, समृद्धि के कामना करथे जेला साहित्यकार दुर्गा प्रसाद परकार ह अपन गीत म बहुत बढ़िया वर्णन करे हे –
दीदी वो, दाई वो, बेटी अउ माई वो
सुनव सगरी मइया के महिमा हे महान
दीदी वो, पूजा करबोन कमरछठ के विधि-विधान
दाई वो, पूजा करबोन कमरछठ के विधि-विधान.
पूजा खातिर मंय सगरी कोड़ाये हवंव
डबडब ले सगरी म पानी भराये हवंव
सगरी मइया के असीस ह मिलत रहय
लइका मन के उमर दिनो दिन बढ़त रहय
नोनी बाबू ल देवय सगरी मइया बरदान
दीदी वो, पूजा करबोन कमरछठ के विधि-विधान
दाई वो, पूजा करबोन कमरछठ के विधि-विधान
सगरी तीर बइठ गौरी व्रत करे हवय
सगरी के चारो मुड़ा कांसी म सजे हवय
माटी के खिलौना सगरी म चघावय
गहूं, लाई, उरीद, मूंग, चना ल भावय
महतारी के ममता के करंव परनाम
दीदी वो, पूजा करबोन कमरछठ के विधि-विधान
दाई वो, पूजा करबोन कमरछठ के विधि-विधान
पचहर चांउर अउ लमेरा भाजी
भइंस के दूध, दही सगरी होवय राजी
मऊंहा के पतरी दतुन, मऊंहा के दोना
जीव जन्तु ला, भोग लगाबोन चारो कोना
पोथी मार के करबोन संकट के निदान
दीदी वो, पूजा करबोन कमरछठ के विधि-विधान
दाई वो, पूजा करबोन कमरछठ के विधि-विधान
(दुर्गा प्रसाद पारकर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi


text:
जय जोहार । (Raipur ) मुख्यमंत्री भूपेश बघेल ह स्वतंत्रता दिवस के अवसर म आज बिहनिया अपन निवास परिसर म ध्वजारोहण करीन । वोहा स्वतंत्रता दिवस के सबो मनखे मन ल बधाई अउ सुभकामना दीन ।
(Raipur ) मुख्यमंत्री निवास में स्वतंत्रता दिवस मनाय ल पहुंचीन अधिकारी -कर्मचारी मन के लईका मन ले मुख्यमंत्री ह आत्मीयता के संग मुलाकात करीन । सीएम ह ओमन ल स्वतंत्रता दिवस के बधाई अउ सुभकामना दीन ।
ए अवसर म (Raipur ) मुख्यमंत्री के अपर मुख्य सचिव सुब्रत साहू, मुख्यमंत्री सचिवालय के सचिव सिद्धार्थ कोमल सिंह परदेशी, डॉ. एस. भारतीदासन, ऊर्जा विभाग के सचिव अंकित आनंद समेत अधिकारी अउ कर्मचारी घलो उपस्थित रिहीन ।


text:
बिराजो के हिम्मत
बिराजो ह अपन चार लर के करधन ल बेच के मीना ल पढ़इस-लिखइस। पढ़े-लिखे मीना के देखते-देखत इस्कूल म नौकरी लग गे। अब मीना अपन नौकरी की पहिली पगार ल अपना दाई ल देवत कहे लागिस- दाई तोला अब दूसर घर रोजी -मजदूरी करे के जरूरत नइये। मेहा कमाहूं, तेहा घर म रहिबे।
रायपुर
Published: September 12, 2022 04:34:33 pm
रोजी-मजदूरी करइया बोधन अउ बिराजो के परिवार ह बेटा के अगोर म बाढ़ गे राहय। गांव के मितानिन दीदी ह बोधन अउ बिराजो ल समझावत थक गे। फेर, बोधन ह एकझन बेटा पाय के आस लगाय रहय। देखते-देखत म छेझन बेटी होंगे। बोधन ल घर-परिवार के सुध नहीं रहय। बिराजो ह घर-परिवार ल संभाले रहय।
चिरई चुरगुन के आवाज़ ल सुन के बिराजो ह बड़े बिहिनिया ले उठ जतिस अउ कोठा म बंधाय गाय गरवा के गोबर कचरा ल साफ करके पैरा भूसा देतिस। घर-दुवार ल ल लिप-बहार के बिराजो ह चूल्हा म चाय ल मड़ातिस त बोधन ह आंखी ल रमजत उठतिस।
चाय बस ल पीके बोधन ह घर ले निकलतिस त उहीं संझा बेरा आतिस। न नहवई के ठिकाना, न खवई के। दिन रात मंद-महुआ के नसा म चूर रहय।
बिराजो ह चउर-दार बर चार पइसा कमा के लातिस त बोधन ह मंद महुआ म उड़ा देतिस। संझा बेरा घर आतिस अउ घर म झगरा मतातिस।
रोज रोज के झगरा, घर-परिवार के काम-बुता अउ छे-छे झन नोनी के सेवा जतन म बिराजो के जिनगी ह खुआर होगे रहय। गहना-जेवर ला बेच-बेच के बिराजो ह अपना बेटीमन ल पढ़ावत लिखावत रहय।
एक दिन बोधन ह रोज कस चाय ल पीके घर ले निकलिस लटलट ले मंद महुआ ला पीके सांझा बेरा घर आइस। घर आके घटिया म ढलंग गे। रतिहा बेरा म बोधन ह बिराजो ल हुत करावत कहे लगिस। मोर छाती ह अब्बर पिरावत हे बिराजो, पानी दे तो ओ! बिराजो ह पानी ल झटकुन लइस अउ बोधन ल पियावत रहय। उही बेरा म बोधन ल जोर से हिचकी अइस अउ वोहा परान ल तियाग दिस। चार बीजा चाउर ल घलो नइ टिके सकिस।
बिराजो ह रोवत-रोवत बेसुध होगे। नोनीमन बाबू -बाबू कहिके गोहारपार के रोये लागिन। बिराजो के जिनगी म अंधियार छागे। सात जनम के संग देवइया पति बिना बिराजो के जिनगी ह अभिरथा होगे।
दुख-पीरा ल सहत सहत बिराजो ह जिनगी के गाढ़ी ल अपन छेझन बेटी संग चलाए लगिस। पढ़ई के संग-संग महतारी के काम म बेटीमन हाथ बटाए लगिस। चार पइसा बिराजो ह कमा के लातिस त उही पइसा म घर के गुजर बसर करतिस। थोकिन पइसा बचा के घलो राखतिस।
एक दिन बिराजो ह आधा रात किन खटिया म बइठे -बइठे गुनत रहय। ता सबले बडक़ा बेटी मीना ह अपन महतारी ले कहिथे-दाई तेहा आधा रातकुन का सोचत-गुनत हस? बेटी के गोठ ल सुन के बिराजो ह कहिथे- बेटी तोर उमर ह बर-बिहाव करे के होंगे हे। बने असन सगा देख के तोर जयमाला बिहाव कर देतेंन कहिके सोचत रहेव बेटी। मीना कहिथे- अभी बिहाव नइ कराव दाई, मेहा पढ़हूं-लिखहूं।
बिराजो ह अपन चार लर के करधन ल बेच के मीना ल पढ़इस-लिखइस। पढ़े-लिखे मीना के देखते-देखत इस्कूल म नौकरी लग गे। अब मीना अपन नौकरी की पहिली पगार ल अपना दाई ल देवत कहे लागिस- दाई तोला अब दूसर घर रोजी -मजदूरी करे के जरूरत नइये। मेहा कमाहूं, तेहातेहा घर म रहिबे। बिराजो के गरीबी अउ दुख के दिन ह बीते लागिस। मीना ह अपन छोटे बहिनीमन स घलो पढ़ईइस-लिखईस। सबो के सबो बहिनी के नौकरी घलो लग गे। बिराजो के तीनझन बेटी इस्कूल म मस्टरीन बनगे। तीनझन बेटीमन डाक्टर बनके बीमार मनखेमन के दुख पीरा ल दूर करे लागिस।
बिराजो अपन छेझन बेटी के संग समाज म सिक्छा के अलख ल जगाइस अउ मंद-महुआ, तास, जुआ, गांजा, भांग जइसन दुनिया भर के नसा ले बाचे के संदेसा देय लगिस। बेटी के महत्ता ल बताए लागिस। बेटी घलो बेटा ले काम नइ आए। बेटा के आस म अपन परिवार ल झन बढ़ावव। छोटे परिवार राखव अउ बेटा-बेटी दूनों ल एक समान सिक्छा-दीक्छा देवव।
बिराजो के हिम्मत
पत्रिका डेली न्यूज़लेटर
अपने इनबॉक्स में दिन की सबसे महत्वपूर्ण समाचार / पोस्ट प्राप्त करें
अगली खबर


text:
दयाशंकर एक झन अकेल्ला मनखे हे। ओकर जिनगी ह भोरहा मा कटत हे। वास्तविक के दुनिया से ओकर दुरिहा ले भी कोनो वास्ता नई हे। वैइसने जैसे अब्बड झन मनखें मन अपन मन भितर सब सोच लेथें कोन जनी अपन आप ला का से का समझ लेथें। बड़े आदमी बने के अउ बने सुन्दर असन टुरी संग बिहाव करे के सपना कौन नई देखय? अंतर सिरिफ अतके हे कि कोनों कोनो ल जल्दी अपन हकीकत ह अपन परिस्थिति समझ आ जथे जौऊन नई समझ पाय ओकर गति दयाशंकर सही हो जथे।
'दयाशंकर' निच्चट भोरहा मा जियथे। वो बेचारा हमर छत्तीसगढ़ के एक छोटे से गाँव ले मुंम्बई फिलिम के हीरो बने बर गेहे। उहां ओला जुनियर आर्टिस्ट के काम मिलथे जेला दयाशंकर ये कहिके मना कर देथे 'भाई मछरी के आँखी ला देखना हे तो पुछी ला काबर देखना। कल कहु कोनो हिरोईन मोला देख के मना कर दिहि कि ये तो जुनियर आर्टिस्ट हे मै एकर संग काम नई करव तब मैं कैइसे करहूँ। राहन दे मोर बाप मोला अपन जीवन नष्ट नई करना हे।'
अपन किस्मत के मौका ला अगरोत अगोरत दयाशंकर ला एक मामूली कलर्क के नौकरी करे ला पढ़ जाथे। लेकिन अपन जिन्दगी के सच्चाई ले दयाशंकर समझौता नई कर पाइस और अपन जिन्दगी के आभाव और अपन परिवार के समाजिक जिम्मेदारी मा बंधावत चले जाथे। दयाशंकर अपन बर बने बड़े बड़े सपना देखत रिथे। और अपन सपना ला सही मानेला धर लेथे अउ धीरे-धीरे हार मान जथे। जब वो होस मा आथे तब वो अपन असल जिन्दगी मा लहुटना चाहथे त अपन आप ला पागल खाना मा पाथे। पागलखाना ले निकलना चाहथे।
का दयाशंकर सही मा पागल हे?
का हम सब झन अइसनेच अपन असफलता ले भाग के अपन अपन कल्पना के दुनिया भीतरी सहारा नई खोंजन? जौउन मनखे मन अपन असफलता ले नई सीखें समझौता नई कर पाथें ओकर मन संग का हो सकत हे देखे बर आप ला एक बार 'दयाशंकर' जरूर देखना चाही। अपन सुविधानुसार 'जनमंच' सड्डु अम्बुजा माल के पाछु आवव देखेबर, भुलाहू झन रे भाई।
संगवारी हो दयाशंकर एक अइसे मनखे के कहानी हे जेन बहुत अकन पईसा कमाना चाहथे हिरो बने बर बम्बई जाथे बड़े आदमी बने के सपना देखथे बने असन बडे बाप के बेटी संग बिहाव करे के सपना देखथे अउ धीरे-धीरे असल जिंदगी के उतार चढ़ाव म मामूली से 7-8हजार के नौकरी करत-करत अपन आप ला बहुत महान समझे ल धर लेथे अपन बाप अउ बहिनी के मरे के बाद पागल हो जथे।
त दयाशंकर काबर पगला जथे?
ओकर बहिनी अउ ओकर बाबू कैसे मर जथे? हमर आस पास भी बहुत झन दयाशंकर हे वो कैसे?
वोला जाने बर आपला एक बार 90मिनट समय निकाल के दयाशंकर देखेला परही त 2 नवम्बर से 7नवम्बर मंझनिया 1 बजे अउ संझा 7 बजे
अंबुजा मॉल के पाछु म जनमंच मा आना हे आपमन के अगोरा रिही काका 💐🙏🏼
टिकट बर संपर्क करहु 💐
9425643166
9826153672


text:
- हरप्रसाद ' निडर ' -
ओ समें के गोठ ए, बरिस ओन्नाइस सौ तीन कोरी आगर तेरा चौदा के। दर्री बांध ले नहर खिसोरा गाँव के पहिरीपारा के बूढ़ती कोती खनावत रहिस। ओई समे हरखू ह मिडिल स्कूल म पढ़त रहिस। हरखू पढ़े ल तो रोज जाय फेर खनाय नहर के खँचवा अऊ माटी पटान हाथी डिपरा पार ल चढ़े उतरे ल परय, एकरे सेती ओकर माड़ी कोहनी ह धर देय, पहिलीच ले तो बतहा रहबे करय। स्कूल ले छुट्टी होवय त रोवत कलहरत माड़ी ल धरे - धरे उठत - बइठत घर जाय अऊ बस्ता ल खूँटी म ओरमा के लझरंग ले खटिया म बईठय अऊ किल्ली पार के पीरा म रोवय। रोवई गवई ल सुनके ओकर बड़की भौजी ह बूता काम ल छोड़ के दउड़त आवय अऊ चुप करावय, पहिली तो भुलवार के भात खवावय फेर डोरी तेल चुपर के गोड़ हाथ ल चपके करय। थोरकन पीरा ह ओरवस होवय तहाँ हरखू खोल कती खेले - बुले ल चल देवय। अइसने ओकर दिन पहावत रहिस।
अवइया बछर कक्षा आठमी के बोड परीक्षा होवइया रहिस तेकरे सेती स्कूल के लघे म कंजी घर म सटे एक ठन कुरमी गौटिया के बड़का परछी रहिच, ओईला एक महीना के पाँच रुपिया किराया म आठ झन टूरा मिलके लीन, उंकरे संग म हरखू घलो ह अपन गाँव ले सवा कोस भूइयाँ रोज रेंगे ल बाचे बर संगी मन संग हो के रहे लागीच। बालभारती के परीक्षा हो गये रहिस। दूसर दिन अंगरेजी के पेपर होना रहिस, ओई रात के हरखू ह जेवन खाके स्कूल के आघू अमरईया कती बनिअई अऊ पटकू पहिर के बूले ल निकलथे, देखथे के एक ठन टरक आमा रुख के खाल्हे नठाय खड़े हे अऊ ओकर खलासी ह भीतरी म खूसर के नट बूलूट ल कसत हावय। हरखू घलो ह टरक के भीतरी पीछू कती ले कोंघरे - कोंघरे खूसर जाथे अऊ उखरु बइठ के देखे लागथे। उखरु बइठे - बइठे हरखू ल असकट लाग जाथे त चूतर के भार पालथी मोर के बइठ जाथे, ओई बखत सूक्खा झरे आमा पतई के भीतरी म खूसरे भूरी बिछी ह अरई कोचके सही चूतर ल कोचक देथे, तहाँ ले लहू बोहाये लागथे, कइसनो करके टरक ले बाहिर निकल जाथे अऊ पोठ किल्ली पार के रोय लागथे। रोवई गवई ल सुनके टरक के खलासी कथे - का होगे रे टूरा। हरखू कथे - खलासी भइया, मोर चूतर म सजवा अंगरा खूसेरे सही अड़बड़ भरभरावत हे ग।
खलासी कथे - पटकू ल छोर तो ... फेर अपने ह पटकू ल छोर के झर्राथे, फटकारथे। पटकू ल कछू नई गिरय फेर अंजोर म पटकू ल बने निटोर के देखथे, भूरी बिछी अरझे रथे। बिछी के नाव ल सुनके हरखू काँख - काँख के कलहरे लागथे अऊ चिचियाथे मोला बिछी मार दीस कही के। किल्ली ल सुनके आजू - बाजू के रहइया मनखे मन जूरिया जाथें, एक चीटी के भीतर हरखू के संगवारी घलो मन का हो गे कहत आ जाथें। हरखू कथे - संगी मन मोला मोर घर अमरा देवा घर जाहूं। संगी मन तियार हो जाथें। दू झन हरखू के चेचा ल धरके नहर पार ले चढ़ाथे अऊ एकक झन ओसरी पारी पीठ म खंघोड़ी पाके राते रात मशाल के अंजोर म घर अमरा देथें।
घर म हरखू के दाई ददा अऊ भइया मन का हो गे कहिके हकमका के अबक हो जाथें। लकठा पारा के मनखे घलो मन का होगे सुनके जूर जाथें। संगवारी मन बताथें हरखू के चूतर ल बिछी मार दे हे कहिके, थिराय लागथें, फेर उलट पाँव हो जाथें। एती हरखू के ददा हा गाँव के बैद बड़का बूढ़वा ल बलाये ल पारा के एक झन टूरा ल पठोथे। चिहुर ल सुनके हरखू के बड़की भौजी नींद ले झकना के जाग जाथे अऊ अपन खोलिया ले आँखी रमजत आ के देखथे। देखके समझत बेर नई लागै। रोनहू - रोनहू धमरस - धमरस रेंगत अपन खोलिया के पठेरा ले नरियर के तेल ला के अपन देवर हरखू के हाथ पांव म मले - मले करथे अऊ माथा ल ठोके - ठोके करथे। थोरकन बिलम के बड़का बूढ़वा ओखद ले के आ जाथे अऊ झार फूंक के ओखद खवा जाथे। अधरथिहा हरखू के बिथा ह हलू - हलू ओरवस होथे अऊ माई पिला सूत जाथें।
हरखू ठढ़ियाये बेरा झकना के जागथे अऊ अपन ददा ल कथे - ददा ग आज मोर अंगरेजी के परीक्षा हे। हरखू के ददा अकबका के कथे - पहिली काबर नई बताये रे, बेरा ठड़िया गे हे। परीक्षा चालू हो गे होही कहत अपन मंझिला टूरा ल सईकिल म अमराये ल जोंगथे। हरखू लकर - लकर सान्द खोर के तियार हो जाथे। फेर दूनो झन सईकिल म खिसोरा चल देथें। रद्दा म सईकिल के चेन गिरई के दुख ल भोगत परीक्षा खोलिया म हबर के खुसरत रथे तभे बड़े गुरुजी ह कथे - अभी कइसे आवत हस जी हरखू ? हरखू नमस्ते सर जी कहत कथे - गुरुजी, बिछी चाब दे रहिस। गुरुजी कथे आधा समे तो खपत हो गे हे, का पेपर बनाय सकबे ? हरखू कथे - हाँ गुरुजी ...।
हरखू परीक्षा खोलिया म प्रश्न पेपर उत्तर पेपर अऊ कलम दवात ल धरे बइठे हे, काबर के मारे बोखार के ओकर मुड़ी ह किंजरत अऊ धमकत रथे, तेकरे सेती ओला कुछु नई सुझत हे। उत्तर पेपर म सिरिफ अपन नाव रोल नंबर अऊ स्कूल के नाव लिख के बाहिर निकल जाथे। अइसने सबो पेपर हो जाथे। तीस अप्रेल के परीक्षा नतीजा आ जाथे। हरखू अपन अंकसूची ल देखथे, अंगरेजी विषय म एक नंबर पाय हे फेर तीसरा दर्जा म पास हो गये हे। अंगरेजी म ओ समे पास होना जरुरी नई रिहिस काबर के अंगरेजी अलमलहा विषय रहिच।
गरमी के छुट्टी म पढ़ईया लइका मन उल्ला हो जाथे। खेलई कूदई म दिन पहाथें। हरखू के ददा एक दिन कथे - अब्बड़ बूलत रथच, तोर भइया मन संग खातू गाड़ा म जाय कर अऊ ओती ले लकरी भरके लाय कर। खेती किसानी म भूला जाबो असाड़ के अदरा ह बरस दिही त अकरस जोताय खेत घलो मन ल बउगे नई पाबो लंदफदा जाबो, एकरे सेती कहत हँव लउहा - लउहा खातू कचरा ल फेंका अऊ लकरी छेना ल सकेला। ददा के सिखोना गोठ सुनके हरखू ह अपन भइया मन संग खातू गाड़ा म जावय अऊ मंझन भर अमरईया म गाँव के टूरा - टूरी मन संग कच्चा आमा ल टोर - टोर के नून मिरचा के बूकनी म खावय अऊ तरिया के पानी ल मूड़ी बोर के डकर - डकर पीयय। अइसने उदीम करई म हरखू ल रात के जर चढ़ा लेवय अऊ माड़ी कोहनी ह अड़बड़ पिरावय। एक दिन रथिया बनेच जर चढ़गे अऊ हाथ गोड़ ह मंझनिया के घाम सही लकलक ले तीप गे। हाथ गोड़ अऊ माथा के पीरा म अधरथिया हँकरे लागीच। दाई के तीर खटिया म बड़की भौजी अंगना म सूते रहय। हरखू के हंकरई ल सुनके के कथे - दाई ओ दाई दऊ के हाथ गोड़ पिरावथे काये, हंकरथे। दाई कथे जा तो देख। बड़की भौजी हरखू के पेट ल टमरथे। ओ तो गोरसी के भोंगरा सही तीपे रथे। फेर नरियर के तेल ला के हाथ गोड़ ल चुपरथे ठोकथे। तरपवाँ अऊ माथा म पानी के पोनहा देथे। एक घरी के भीतर हरखू के बोखार कमती हो जाथे, फेर नींद भर रात के सूतथे। होत बिहनहा नगवा के डाकडर मेर सूजी पानी देवाय जाथे। ये दे दू दिन पाछू हरखू नागर बईला ले के अपन भइया मन संग खूर्रा धाय बोय खेत जावथे अऊ बड़की भौजी रोटी पानी खवाके बड़े - बड़े ढेला ल कुदारी के पासा म पासत हे।


text:
मो 8120578897
रात के तीन बजे ले आगर होगे हावय। लगभग चार बजत होही। सुकवा घला टँगागे हे। सुरुज नरायेन दिन मा अंगरा कुढ़ोये ला धर लेहे। ..फेर चन्दा के जुड़पन ले बाचे हावय पहाती हा....। एक चददर के जाड़ । खार मा हुँआ - हुँआ कोलिहा के नरियाई अऊ बड़वा कुकुर के संग पारा के दु चार ठन आने कुकुर मन के भुकई अतका ला छोड़ देन तब तो ....ये बेरा गाँव सुन्ना होना चाही फेर......गाँव गदबदावत हे ...।
खेखर्रा डोकरा के खोखड़ी घला बाढ़गे हावय । लइकोरी के लइका बिटोवत हे। गाय बछरू कोठा ले निकल के जंगल कोती रेंगत हावय । घाटी घुम्मर टेपरा सरगम के तान देवत हे। चिथत बछरू मेंछरावत हावय । यहु ला छोड़ देन तब गाँव सुन्ना होना चाही फेर... गाँव गदबदावत हे ...।
दुनो हाथ चलत हावय उत्ता धुर्रा । बुता होवत हावय लकर - धकर। बियारी के पिसान पीसत हे , जाता गुर्रावत हावय घरर - घरर । दुरिहा गाँव ले मील के आरो आथे खटपीट- खटपीट । कोनो दतोंन मुखारी कर लिस । कोनो तुमड़ी म पेज पसिया ला धर लिस । कोनो तो लुका के महुआ रस ला चिपड़ी मा पी डारिस सुडुक़ - सुडुक अऊ फुसुर - फुसुर। यहु ला छोड़ देन तब गाँव सुन्ना होना चाही फेर ...गाँव गदबदावत हे....।
"जावव न रे ! जोजन कर डारेव ।"
डोकरी गुर्राइस जाता चलावत। बहुरिया लइका ला थपट के सुता दिस । रेंगे लागिस । सिरतोन अब गाँव गदबदावत हे....।
मुड़ी म पागा , सलूखा, नानकुन पटकू खांध मा टंगिया माखुर के चिपटी खैरी दांत फेर मुचकइ सुघ्घर ...। गाँव के बुढ़वा जवान छोकरा के इही बरन आवय। माड़ी ले लुगरा पहिरे गोदना वाली। सिकल मनमोहनी, सांवर रंग पाछु मा खोपा पारे । खोचनी डारे बुढ़गी मोटियारी छोकरी के बरन आवय सुघ्घर ... अब्बड़ सुघ्घर । कोनो छोकरा - छोकरी मन जींस टी शर्ट पहिन ले हावय तौन अलग आवय... ।
पढंता आवय।
बांस के डलिया - टुकनी ,बड़का मँझोलन नान्हे , कपड़ा चुंगडी के झोला । नान्हे बड़का मँझोलन मुड़ी म बोहोये , खांध म अरोवय तब कोनो हा पॉलीथिन धरे ...पढंता आवय।
गाँव गदबदावत हे...।
मइनखे के रेला निकले लागिस पारा - पारा ले । पहिली घर निकलते साठ जंगल मिल जावय । जंगल के बीच मा घर राहय फेर अब कोस भर दुरिहा जाए ला लागथे। जंगल अऊ आबादी के बीच जइसे युद्ध होवत हे, जंग छिड़े हावय। एक - एक सिपाही मरत हे अऊ भुंइया चातर होवत जात हे। आबादी के हाथ मा टंगिया बसुला आरी कुदारी जम्मो हावय अऊ जंगल करा .....? ओहा तो निहत्था आए। प्रकृति आवय कोनो ला नइ मारे । सब ला जीवन देथे । दाना पानी देथे...मरत ला घला अमरित देथे। तभो ले पाछू घुचत हावय आबादी के डर ले...। आज कतका सिमटगे ..? कतका सकेलागे जंगल हा ... ओला सब जानथे । सोनारिन के परिवार घला जानथे ...।
मइनखे के रेला ले छइयां निकलिस अऊ पिपरही के तीर आगे। कांटा- खूंटी, झाड़ी - झंखड़ के बीच मा मीठा पानी के कुआँ हावय। ठाकुर कुआँ। अब ओ छइयां हा मोटियारी कमेलिन टुकनी वाली बनगे रिहिस।...सोनारिन बनगे रिहिस। दूसरइया छइयां कुआँ के जगत में ठाढ़े होगे अऊ लोहा बाल्टी ला फेकिस तब जलरंग करिस । जोर के आरो आइस अऊ पड़की परेवना फुर्र के उड़ागे। सोनारिन डर्रागे ।
"ये री काय होली ?" (अरे का होगे ?)
ही: ही: खी: खी: खुलखुल - खुलखुल हासे लागिस । सोनारिन लजागे अऊ वहु हासे लागिस अब। कभू तो डर्राये नही फेर... आज..। अब सुखिया कलेसरी बुधिया के संग सोनारिन घला हासे लागिस।
"चलो जाव रे ! माई पीला लेकी लेका महुआ बिनुक जाव ।"
सोनारिन किहिस अऊ जम्मो दल महुआरी मा अमरगे। बारवी पढ़इया ले आंगनबाड़ी जवइया लइका मन घला हावय।
सिरतोन सोना तो आय ये महुआ हा । दु पइसा मिले के साधन के संग मया परेम भाई चारा ला घला पोठ करथे।
एके ठौर म बीस तीस रुख हावय । बुधिया अऊ सोनारिन एक रुख ला पोटार लिस। आने मन आने रुख ला। सोनारिन के लइका घला हावय सोनारिन के संग। लकर - लकर बीने बर हाथ चलथे वइसना मुहु घला चलथे । सुख अऊ उछाह मा खोसखिस - खोसखिस हास लेथे तब दुख मा गोहार पारके रो घला डारथे इही महुआ के छइयां मा।
एसो महुआ के फूल जादा नइ आय हावय । पीछू दरी घला नइ आये रिहिस । ईटा भट्टा वाला ठेकेदार कस यहु महुआ ठग दिस। दु ढाई बच्छर पाछू सोनारिन बुधिया लतेलु सब कमाये रिहिस ईटा भट्टा मा। आज ले रोजी नइ मिले हावय। तकादा करबे तब ले काली आथो दीदी बहिनी कहिथे अऊ नइ आवय।इही सुनत तीन देवारी नाहकगे फेर पइसा नइ मिलिस।
"हाव दीदी ! मोरो बारह सौ ले आगर पइसा हावय। अभिन ले नइ मिलिस । टार गरीब मन ला दान होगे । दाई दंतेसरी के गोड़ म चड़ा देयेव कहिके बिसरा दे हव बहिनी।"
सोनारिन किहिस बुधिया के गोठ सुनके।
"ओ रोगहा, बईमान ला कतका कहिबे ओ..? कतका पुरही...? ओखरो लइका लोग मन लुलवाही ...। तरसही एक - एक पइसा बर...।"
"झन सराप दीदी बुधिया ! ठेकेदार के नियत म खोट हावय तब ओखर लइका लोग के का दोष..? वहु मन दुधे खाय दुधे अचोय ओ !" सोनारिन किहिस।
"कइसे डरपोकनी होगे हस आरुग..? अपन हक बर घला नइ जोम सकस...?"
"जानथो दीदी फेर सब्बे जगा हक जताना सही नइ राहय। हो सकथे ठेकेदार घला करजा मा बोजाये होही..? ओखरो संग कोनो हा बेमानी कर दिस होही..? कतको झन मन चमकटठा घर बना लेथे अऊ नीव के ईटा के पइसा ला नइ दे सके..? बड़का मइनखे करा बड़का मजबूरी रहिथे दीदी। नान - नान गोठ मा जोमबे ते नइ बने बुधिया दीदी।''
सोनारिन समझाये लागिस । बुधिया के छाती के रगरगी माड़गे अब।
"जादा कूदे खेलतो में नी रहा महुआ बिनुक मन लगावा। " (खेल कूद जादा झन करो महुआ घला बिनो ।)
खेलत लइका मन ला बरजिस सोनारिन हा।
सब अपन धुन म हावय । बबा जात मोटियारी बुढ़गी जवनहा सब मगन हावय। रिलो शैला मांदरी गीत गावत हावय तब कोनो छोर ले करमा ददरिया अऊ सुआ के आरो आथे। लइका मन के रोवई गवई हांसी ठिठोली घला हावय । कुकुर कोलिहा जँगली सुअर गाय बछरू के आरो सरगम के तान देवत हावय...।
सिरतोन जंगल गदबदावत हे...।
"चिरई - चिरगुन जिनावर के आरो हा सरगम के तान नोहे । ओखर मन के कलपना आवय ,करलई आवय, रोवई आवय। रात दिन रोवत रहिथे येमन ! कभू अपन खाना पानी बर तब कभू अपन खोन्दरा बर।
कोनो हमर डेरउठी मा बइठ जाही ते असमन लागथे। कब जाही..? कब भागही..? आनी बानी के उदिम करथन भगाये बर , टरकाये बर...। अइसे लागथे जइसे अपन जीवन जीये के शैली मा खलल होगे हावय । मइनखे के बइठे ले अतका विचलित हो जाथन ..। भलुक हमरे जात आए ...मइनखे जात...। मइनखे मइनखे एक बरोबर .....?
अपनेच जात ला देख नइ सईहारन अऊ हमहा जँगल के माई कुरिया ला पोटार लेहन। पहार के मुड़ी ला नवा दे हन, जँगल के छाती म आगी ढील दे हन । नदिया- नरवा पटागे.... का बाचीस....? जम्मो कोती सुसके के आरो ...नदी -पहार, जँगल -झाड़ी, तरिया- नरवा, नदिया -कछार अऊ जँगली जानवर ....सबके सुसकना आवय ....सरगम के तान नोहे..? फेर मइनखे के डिंगई ओखर स्वार्थीपन कब सिराही..?''
सोनारिन जम्मो ला गुनत - गुनत टुकनी ला भर डारिस। बुधिया के बड़का डलिया हा अधियागे। गाय बछरू छुटल महुआ ला खाए लागिस। दु चार बेरा खेदारे घला रिहिस फेर अब नइ खेदारे ।
अब आने रुख मा जाए लागिस जम्मो कोई।
"कितरो बिन लास लेका लेकी मन।"
"इतरो कम बिन लास।"
"आले इया पेज पानी पीया।"
लइका मन के टुकनी झोला ला देखे लागिस सोनारिन अऊ बुधिया हा। बड़का लइका ला बरजिस अऊ नानकुन छे बच्छर के बेटा ला दुलारे लागिस। पानी पेज पियाइस।
"अतकी ला बीने हावव रे ! जावव अऊ बिनो। एसो कमती फूल आये हावय चेत लगाके बीनो झटकुन उरक घला जाही।"
बुधिया लइका ला किहिस अपन।
"देख दाई ! कोनो जिनिस कमती होही अऊ ओखर मांग जादा रही तब ओ जिनिस के कीमत बाड़ जाही । इही हा अर्थशास्त्र के नियम आए । अऊ महुआ के माँग कभू कम नइ होवय भलुक बाढ़ते जाही । मंदहा मन ला का चाही ...महुआ पानी। संसो ...झन कर दाई । पचास किलो के रकम लेबो अऊ तीस किलो देबो। एखर ले हमर मेहनत घला बाचीस अऊ टेम घला। लइका मन अपन ज्ञान बघारिस गुना भाग करके। छे सात झन लइका मन इही गोठ मा डिस्कशन घला होवत हे । ओहो... बड़ा गम्भीर मेटर हावय भैया...।
"चौमासा मा भोंभरा जरही,जड़काला मा पसीना चुचवाही अऊ गरमी मा करा पानी छरही तब का होही..?''
"जतकी ला देवत हावय धरती मइया हा ओतकी ला झोंक बुधिया !"
सोनारिन किहिस बुधिया के गोठ सुनके।
सोनारिन के दुलरुवा घला कहा कमती रही ..? टुकनी के बिनाय महुआ ला बगरावत हावय अऊ फेर बिनत हावय, सकेलत हावय। छे बच्छर के लइका के फूल कस मुचकासी देख के सोनारिन के गुस्सा फुर्र हो जाथे। संगवारी मन बर मनु आवय लइका हा । आँगन बाड़ी के दीदी जी बर मानव आवय अऊ सोनारिन बर तो करनफूल आवय। लइका ला पोटार लिस काबा भर अऊ कोरा मा पा लिस।
पिवरी चन्दा लुकाये ला जावत हावय। अऊ सादा पोनी कस उड़ावत बादर कोती ले लाली गोला दिखे लागिस। जय सुरुज नरायेन दुनो हाथ ज़ोर के पायलगी करिस सोनारिन हा।
गाँव के आबादी कमती रिहिस तब एक - एक ठन रुख ला पोगराय रिहिस। एक - एक मइनखे बर पन्दरा बीस महुआ रुख आवत रिहिस बटवारा मा । फेर अब तो कमती होये लागिस । कमती अतका कि झगरा लड़ई होये लागिस । सम्पति विवाद के लफ़ड़ा होंगे अब। एक दिन तो गजब होगे महुआ के झगरा मा सुंता बाई के मर्डर होगे। गाँव भर देखो - देखो होगे। पुलिस आइस अऊ राम लाल ला धर के लेगगे।
जेल मा आज ले सुसकत हावय।
चतुर राम गाँव के बड़का सियान आवय। गाँव के जम्मो सियान मन गुनिस अऊ किहिस
"गाँव मा आबादी बाढ़त हावय अऊ रुख कमती । झगरा लड़ई के कारण होगे हे। बेरा के संग बदले ला परही । परिवर्तन संसार के नियम आवय । अऊ ... आज ले हम नवा नियम बनावत हन । "
सियान चतुरराम किहिस । एक कोलिहा नरियाइस अऊ सब हुआँ - हुआँ । गॉव के बइठका मा सब सुंता होगे। अब्बड़ दिन मा सुंता ले बइठका होइस। बड़का दाऊ अनाकानी करिस फेर मानगे। पलटू राम घला गाँव के माई मुड़ी आवय । चतुरराम के गोठ मा मोहर लगाइस अऊ किहिस
" महुआ के रुख हमर संस्कृति के देव आवय। अऊ देवता के का बटवारा ? जइसे गाँव के जम्मो देवी देवता गाँव भर के आवय वइसने जम्मो रुख जम्मो मइनखे के । जौन अगुवाइस तौन हा बिनिस , जौन अगुवाइस तौन हा टोरिस ।
अब जँगल जाए के होड़ लगे हावय । न रात लागे न बिकाल। जँगल म घला का के डर मइनखे के बसेरा होगे तब....? चितवा बघवा हुन्डरा भलवा .... कही नइ दिखे अब । कभु - कभु जँगली सूरा अऊ कोलिहा दिख जाथे। वहु मन मइनखे ले अपन जान बचावत फिरत रहिथे।
रधिया रमेसरी कलेसरी मन घला अब आने रुख मा जावत हावय।
"दीदी तोर करनफूल नइ दिखे बेच भांज डारे हस का.. ?''
बुधिया पूछिस सोनारिन के कान ला सुन्ना देखत ।
"का बताओ दीदी मोर दुख ला....?''
सोनारिन दुनो कान मा चाक्कर दमदम ले छतरी कस करनफूल खिंनवा पहिरे रिहिस ससरार आइस तब। दाई के चिन्हा आवय येहा । अब्बड़ मया रिहिस करनफूल बर। माइके के बड़वा कुकुर बर घात मया रहिथे तब तो ये साक्षात सोना आवय । ... अऊ सोना मा करनफूल ।.. अब्बड़ महँगा कीमती बहुमुल्य ।
गहना जेवर कतको महँगी राहय फेर गोसाइया के उछाह ले सस्ता होथे।
गोसाइया हा लकड़ी बीने बर जंगल गेये रिहिस अऊ लकड़ी चोर कहिके धांध दिस। आधा - आधा रात के जँगल सफाचट होवत हे । जँगल अपसर ला खाना पुरती करना हावय...। अब्बड़ कछेरी अदालत चलिस। वन संपदा संरक्षण एक्ट लगे रिहिस। नइ छुटिस झटकुन ...अऊ छुटिस तब करनफूल के बलि ले डारे रिहिस। सोनारिन के दाई के चिन्हा.... चिटिक दाग नइ लगे रिहिस । रगरग ले दिखत रिहिस पीयर - पीयर बीस बाइस बच्छर पाछु घला.... फेर अब सब लुटागे ।
" सोनारिन तेहां मोर बर अपन प्राण प्रिय जिनिस ला बेच देस। खेत ला बेच के घला मोला छोड़ा सकत रेहेस फेर तोर करनफूल ला बेचेस.....। जांगर टोर मिहनत करहुँ अऊ तोर बर नवाँ करनफूल बिसाहू । "
आँखी के कोर के आंसू ला पोछीस अऊ किरिया खाइस गोसाइया हा।
आज ले जांगर टोर मिहनत करत हावय गोसाइया हा फेर करनफूल नइ बिसा सकिस । फेर....सोनारिन ला तो जइसे सिरतोन करनफूल मिलगे। दु नोनी के पाछु एक बेटा के जनम आइस अऊ करनफूल के साध पूरा होगे।
सोनारिन आँखी के कोर के दु टिपका आँसू ला पोछिस अछरा मा।
जादा झिल झांखड़ के तीर के बड़का रुख मा जाए लागिस दुनो कोई । लइका घला कनिहा मा हावय। जवनहा मन साइकिल मा तब कोनो जवनहा फटफटी मा महुआ ला गाँव कोती डोहारत हावय । कोनो तो जलाऊ लकड़ी के नाव मा जियत लकड़ी ला काटत हावय।
लोहा अयस्क निकालत गॉव के सियार म ठाढ़े पांच सात किमी के पहार ला लील डारिस कारखाना हा। अब बड़का पहार मा दते हावय । बुलडोजर क्रेन डम्फर ट्रक अऊ भारी मशीन के खड़खिड़ - खड़खिड़ आरो आवत हावय। पन्दरा बीस किमी के लम्बा पहार तीन जिला ला जोड़थे अऊ सीमा बनके अड़े हावय।
"मरले मोचो आया !" ( ये दाई ! मेहां मरगेव ओ !)
"मय मरले माई! मोको बचाऊ री" (बचा दाई !)
लइका चिचयाये लागिस।
"तुके काय होली बाबू ...?" (तोला का होगे बाबू!)
सोनारिन अकचकागे
"तुके काय होली बाबू ...?
"मोचो आँइख चो पुतरी तुई आस।"(मोर आंखी के पुतरी तेहा हरस )
"मोचो करनफूल तुई आस।"(मोर करनफूल तेहा हरस)
"तुके काय होली बाबू ....?" मोचो पिला ..!( तोला का होगे मोर पिला ! )
तीन चार सौ मीटर ले दुरिहा बड़का - बड़का सरई रुख के तरी मा लइका तड़पत रिहिस। देव ठउर के रुख आय। कभू रोये दउड़े कभू हाथ गोड़ ला पटके... झटकारे अंग - अंग ला। फेर ओहा तो चारो मुड़ा ले धन्धागे हावय चक्रव्यूह कस । अभिमन्यु तड़पत हावय। भागे के उदिम करत हे... गोहार पारत गिंगियावत हे...। जी भर के सामरथ करिस दउड़े के फेर अब गिरगे भुइँया मा । धुर्रा मा घोण्डे लागिस। हाथ गोड़ ला पटकिस खुरचीस पीरा ले बियाकुल
"बचा ले दाई ! बचा ले ददा....! लइका के गोहार कमती सुनाइस अब अऊ भर्र - भर्र ...भिनभिन - भिनभिन के आरो जादा आये लागिस। मंदरस माछी लइका के काया मा बईठ के चाबत हे। अपन डंक ला गाड़ियावत हावय । बीख खीला के बीख ले अधमरहा होवत हे लइका हा ।
जम्मो सरई रुख मा मंदरस माछी के छत्ता बड़का - बड़का। अतका बड़का - बड़का छत्ता बाप जनम नइ देखे रिहिस सोनारिन हा। हजारो नही ..लाखो नही .. करोड़ो नही.. अरबो ले घला जादा माछी । भवंरी बनके भनभिन - भनभिन उड़ावत हावय।
अब मइनखे के बस के नइ हावय येहाँ।
"मोके बचावव दंतेसिरी माई...!"
" अमचो लेका चो बचावव....."
सोनारिन के आँखी ले लहु बोहावय लागिस । करेजा फाट गे लइका के करलई ला देख के। थरथरासी लागिस। हाथ गोड़ सुन्ना परे ला धरिस। सिकल मा पसीना चुचवाये लागिस । पोलखा भिंजगे। कतको एक्सीडेंट देखे हावय क्षत - विक्षत लाश घला देखे हावय फेर अइसन दृश्य कभू नइ देखे हावय । अब्बड़ बिकराल हावय। धरती दाई फाट जा अऊ मेहाँ समा जावव । सोनारिन तरमराइस फेर ...कहाँ फटही धरती हा ..। सोनारिन आवय कोनो सीता नोहे।
"दंतेसरी दाई लइका ला झन तड़पा । बचा ले। ओ दाई...! मोर भैरी दाई ! तोर शरण मा आये हावव।"
"तुचो शरण मे इले से।"
मइनखे के बस ले बाहिर टंगिया बसूला बंदूक भाला कुछु काम नइ आवय। अतका बिकराल कि हवा पानी आगी बूगी कहि मा नइ माने । आज लइका के प्राण ले के रही ये मंदरस माछी हा।
तैतीस कोटि देवी देवता ला सुमिरन कर डारिस सोनारिन हा। एक - एक गोड़ मा बल फभिस । लुगरा ला ओढ़ के अऊ खांध म अरझे टंगिया ला धरके आगू बाढ़हिस।
"मोर लइका ला छोड़ दे दाई ! लइका के दुख तड़पना नइ देखे जावत हे। ओखर रोना तड़पना खुरचना बीख के झार ले अगिया बेताल होवत हावय लइका हा । छोड़ दे।"
"पीला चो दुख देखुक नी सके...।"
".....अऊ नही ते मार दे...। "
"न आले मारून देस।"
" एके बेरा मा लेग जा....।"
" एकेच हर नेने"
सोनारिन के करेजा फाटगे...।
"आबादी अऊ जँगल के लड़ई म मोर लइका ला सेनापति समझ के लेग जा। मोचो मानव....., मोचो मनु .....,मोचो करनफूल ला अतका झन तड़पा....। सुन दाई ... सुन भैरी दाई.... सोनारिन गोड़ ला उसालिस ..अऊ पट्ट ले गिरगे।
लइका अभिन घला अब्बड़ तड़पत हावय छटपटावत हावय खुरचत हावय........।
महुआ रुख कोती ले धनुष के छूटे बीख भरे तीर आइस अऊ लइका के छाती मा गड़गे। लइका अधमरहा तो आगू ले होगे रिहिस । अब.....सबरदिन बर कलेचुप होगे।
महुआ रुख तरी ले सुसके के आरो आइस । आंखी ले आंसू नही लहू बोहावत हावय,.... बाप के आंखी आवय । फेर धुंधला आंखी में दिखे लागिस लइका ला पावत पोटरत।.....बासी खवावत...पेज पियावत अऊ अब जड़ होगे न आंखी ले आँसू बोहाइस न लहू ।....गोहार पारिस..। भूकम्प आ जाही धरती मा। अगास मा सुराख हो जाही...। धनुष टुटके कुटका - कुटका होगे । घिन आये लागिस आज इही धनुष टंगिया बर ।
".....मोला छिमा कर दे सोनारिन एक बेरा अऊ गवां डारेव तोर करनफूल ला ।....लुटा डारेव तोर करनफूल ला । मोर मानव ...! मोर मनु ...! मोर करनफूल......!''
सोनारिन के गोसाइया अऊ मानव के ददा आवय तरमरावत हाबे..। रोवत हाबे..। बफलत हाबे..।
एक बेरा अऊ धरती फाटे के पुरती गोहार आइस रोये के अब । मोर...... करनफूल....मोचो करनफूल......।
आमातालाब रोड श्रद्धा नगर धमतरी (छ ग )
मो 8120578897


text:
- कुबेर -
लोकनाट्य ह वोतकच पुरातन आय जतका मनुष्य के सामाजिक जीवन। सत्य अउ सनातन के खोज म लोक कलाकार मन जउन सपना देखथें अउ वोला मंच म अभिनय के माध्यम ले प्रगट करथे विही लोकनाट्य ल हम नाचा कहिथन। नाचा कलाकार मन लोक - जीवन से जुड़े अपन अनुभव ल जउन सरलता, सहजता अउ सुंदरता ले प्रस्तुत करथें विही ह नाचा के संप्रेषणीयता के राज आय। एकरे ले नाचा म सामूहिक सम्मोहन के प्रभाव पैदा होथे। देखइया मन नाचा के मोहनी म अतका मोहा जाथे कि रात भर अपन जघा ले टसमस नइ होवंय। लोक संस्कृति के सतरंगी चमक, मनमोहक खुशबू अउ लोकहित के भाव ह नाचा के आत्मा आय। नाचा के कोनों संवाद ह लिखित म नइ रहय। कलाकार मन भुक्त संवेदनात्मक आवेग के भावात्मक ताकत से उत्पन्न विलक्षण हाजिरजवाबी द्वारा प्रसंग अनुसार अपन संवाद ल खुदे बोलत जाथें। इंखर संवाद म हंसी - मजाक तो रहिबेच करथे, समाज के आर्थिक, धार्मिक अउ सामाजिक शोषण - जनित दुख - पीरा ऊपर करारा ब्यंग घला रहिथे।
छत्तीसगढ़ के नाट्य परंपरा ह संसार के सबले पुरातन नाट्य परंपरा आय। रामगढ़ के पहाड़ी म स्थित रंगशाला ल दुनिया के सबले जादा जुन्नेट रंगशाला माने जाथे। फेर नाचा के जउन सरुप ल आज हम देखथन वो ह जादा पुरातन नो हे। पहिली खड़े साज के चलन रिहिस हे। जेवन करके गाँव के कोनो चंउक म सब सकला जावंय। कलाकार मन मुंह मा छुही - कोयला पोत के हाजिर हो जावंय। तबलची, मंजीरहा, चिकरहा, मसालची अउ परी सब मिल के खड़े - खड़े ब्रहा्रानंद अउ कबीर के निरगुनिया भजन गावंय। गम्मत नइ होवय। कोनो संगठित नाचा पार्टी नइ रहय। नाचा पार्टी ल संगठित करके वोला आज वाला सरुप देवइया महान लोक - रंगकर्मी, संगीतकार, सुंदर सामाजिक शुचिता अउ सौहाद्र के स्वप्र - द्रष्टा, समाज सुधारक अउ नाचा बर अपन तन - मन - धन ल अर्पित करइया महान विभूति के नाम रिहिस - दाऊ दुलार सिंह साव जउन ल हम मंदराजी दाऊ के नाम से जानथन।
मदराजी दाऊ के जन्म 1 अप्रैल 1911 ई. में राजनांदगांव ले सात किलोमीटर दुरिहा रवेली गाँव के संपन्न मालगुजार परिवार म होय रिहिस। पिताजी के नाव श्री रामाधीन साव अउ माताजी के नाव श्रीमती रेवती बाई साव रिहिस। इंखर प्राथमिक शिक्षा कन्हारपुरी म होइस। बचपनेच ले इंखर रुचि गाना - बजाना म रिहिस। कहावत हे - होनहार बिरवान के होत चीकने पात। गाँव म कुछ लोक कलाकार रिहिन। इंखरे संगत म पड़ के बचपनेच म ये मन तबला अउ चिकारा बजाय बर सीख गें। वो समय इहां हारमोनियम के नामोनिशान नइ रिहिस।
माता - पिता के इच्छा रिहिस कि बेटा ह पढ़ - लिख के मालगुजारी ल संभालय, फेर बेटा के मन तो नाचा के सिवा अउ कुछू म रमेच नहीं। बाप ल ये सब चिटको नइ सुहावय। बेटा ल हाथ से निकलत देख के वोला फिकर होय लगिस। बेटा ल बांध के रखे खातिर अब वोला एकेच उपाय दिखिस। चौदह साल के बालपन म ही राम्हिन बाई नाव के सुंदर कन्या के संग दुलार सिह के बिहाव कर दिन। फेर मंदराजी के मूड़ म तो नाचा के भूत सवार रहय। दुनियादारी म वो कहाँ बंधने वाला रिहिस ?
दुनिया के कोनो माया - मोह ह मंदराजी दाऊ ल नाचा ले अलग नइ कर सकिन। एक समय वो ह नाचा बर नरियर झोंक डरे रहय। घर म बेटा ह बीमार पड़े रहय। भगवान ल परछो लेना रिहिस। विही दिन बीमार बेटा के सांस टूट गे। पुत्र - सोग ले बढ़के दुनिया म अउ कोनों दुख नइ होवय, फेर वो तो रिहिस ए युग के राजा जनक वीतरागी। बेटा के लहस ल छोड़ के पहुंचगे नाचा के मंच म। रात भर नाचा होइस। देखइया मन रात भर मजा लूटिन। मदरांजी के मन के दुख ल कोई नइ जान सकिन, न देखइया मन, न संगवारी कलाकार मन। बिहिनिया नाचा खतम होइस। मंदराजी के दूनों आँखी ले तरतर - तरतर आँसू बोहय लगिस। संगवारी मन चकरित हो गें। अइसन रिहिस मदराजी दाऊ ह।
दुलार सिंह ले मंदराजी बने के घला बड़ रोचक किस्सा हे। बचपन म बड़े पेट वाला हट्टा - कट्टा दुलार सिंह ह अंगना म खेलत रहय। तुलसी - चवरा म वइसने एक ठन पेटला मूर्ति ओधे रहय जउन ह मंदरासी मन सरिख दिखय। नाना ह विही ल देख के बालक ल कहि दिस - मदरासी। काकी - भउजी मन ल घला इही नाम ह भा गे अउ दुलार सिंह ह बनगे मदरासी। इही मदरासी ह सुधरत - सुधरत हो गे मंदराजी अउ जहरित हो गे जग म।
नाचा अउ मंदराजी दाऊ अब एक - दूसर के पहिचान बन गें। समाज के कुरीति अउ अंगरेज के गुलामी वोकर मन ल निसदिन कचोटय। मंदराजी दाऊ ह इंखर से लड़े खातिर नाचा ल हथियार बना लिस। अब वो ह नाचा ल अपन मनमाफिक रुप देय बर भिड़गे। 1927 - 28 ई. म वो ह नाचा के प्रसिद्ध कलाकार मन ल जोड़ के नाचा पार्टी बनाय के उदिम शुरु कर दिस। खल्लारी के प्रसिद्ध परी नारद निर्मलकर, प्रसिद्ध गम्मतिहा लोहरा भर्रीटोला के सुकालू ठाकुर अउ खेरथा अछोली के नोहर दास कन्हारपुरी राजनांदगांव के तबलची राम लाल निर्मलकर अउ चिकरहा के रुप म खुद। पांचों झन मिल के नाचा पार्टी के गठन करिन। इही ह पहिली संगठित नाचा पार्टी बनिस।
मंदराजी दाऊ के नांव अब छत्तीसगढ़ म जहरित हो गे। 1930 ई. म वो ह संगवारी मन संग कलकत्ता जा के हारमोनियम लाइस। नाचा म अब पहिली बार हारमोनियम बजे लगिस। नाचा के रंग - ढंग ल दाऊ जी ह अब चुकता बदले ल भिड़गें। नाचा के मंच म अब चंदेवा लगे के शुरु हो गे। बजनिहा मन बर बाजवट माढ़े लगिस। मशाल के जघा गियास बत्ती [पेट्रोमेक्स] जले लगिस। खड़िया अउ हरताल के जघा स्नो पाउडर आ गे। ब्रहा्रानंद अउ कबीर के निरगुनिया भजन के जघा भाई रे तंय छुआ ल काबर डरे अउ तोला जोगी जानेव रे भाई जइसे गीत बजे लगिस आगू चल के फिल्मी गीत घला आगे। गम्मत होय लगिस अउ इही गम्मत मन म समाज के ढोंग ल उजागर करे के उदिम अउ देश के आजादी होय के बात होय लगिस। नाचा अबरात के दस बजे ले बिहिनिया के होवत ले होय लगिस।
जनता नाचा के दिवानी हो गे। दिन डुबतहच जघा पोगराय बर बोरा - दरी जठे के शुरु हो जाय। दुरिहा - दुरिहा के आदमी गाड़ी - खांसर म जोरा - जोरा के आय। नाचा के लोकप्रियता के हिसाब रायपुर म सन् 50 - 51 म एकर प्रदर्शन से लगाय जा सकथे। डेढ़ महीना तक रोज नाचा होइस। नाचा के समय जम्मों टाकीज मन बंद हो जावंय। टाकीज वाले मन थर खा गें।
मंदराजी ह नाचा अउ नाचा कलाकार मन बर अपन सब कुछ ल होम कर दिस। अंत म सौ एकड़ के मालिक ये दधीचि के पास हारमोनियम के सिवा अउ कुछू नइ बचिस। दाऊ जी ह एक बात हरदम कहय - दुनिया म धन कमाना सरल हे, नाम कमाना कठिन हे। दुनिया म सबो खाली हाथ आथें अउ खालिच् हाथ जाथें, फेर महापुरुष मन अपन नांव ल दुनिया म छोड़ जाथें। उंखर कर्म के महक ह सदा - सदा के लिये समाज म बस जाथे।
दाऊ मंदराजी 24 सितंबर 1984 ई. म ये दुनिया ले बिदा हो गे।
वोकर जन्म स्थान रवेली म वोला भक्ति भाव अर्पित करे बर हर साल 1 अप्रेल के दिन लोक कलाकार मन के मेला लगथे। राज्य सरकार ह वोकर सम्मान म लोक कलाकार मन बर दो लाख रुपिया के मंदराजी सम्मान देथे।
- पता - व्याख्याता, शास. उच्च. माध्य. विद्या.कन्हारपुरी जिला - राजनांदगांव [छ.ग.]


text:
कहानी एक ऐसी विधा है जो बच्चे,जवान,बूढ़े सभी को पसन्द होता है।कहानी सुनानेवाले को तो आनंद आता ही है ,पर कहानी सुनने वालों को उससे भी ज्यादा आनंद आता हैं।
छत्तीसगढ़ी कहानी के क्रम में प्रस्तुत है एक और कहानी जिसका नाम है-करनी के फल।
एक बार के बात ए। जंगल के एक पेंड़ म बहुत कन चिड़िया मन एक साथ रहयं।अचानक ओ जंगल म आगी लग गे ।सब चिड़िया मन अपन जान बचाके उँहा ले भाग गिन।उड़त उड़त एक राजा के राज म पहुंच गें,फेर सब सोचिन सब मिल के एक पेंड़ लगाथन अउ फेर ओमा रहिबो।
सब चिड़िया मिल के एक पेंड़ लगाइन कुछ दिन बाद पेंड़ ह बाढ़ गे।सब चिड़िया मिल के रहे लगिन।सब झन पेड़ म बने अपन- अपन खोंधरा म रहैं।
सबो चिड़िया मन बढ़िया रहयँ, फेर एक दिन एक कऊँआ उड़त उड़त आइस अउ ओ पेंड़ म बइठ गे। सब्बो चिड़िया मन सोचिन थके आय होही कहिके कुच्छु नई बोलिन अउ कऊंआ ल आराम करन दीन।
थोरकन आराम करे के बाद कऊँआ ह कहिथे- महू ल एक तीर म रहे बर जघा दे देतेव त, महुँ तुंहर संग म रहिलेतेंव।मोर कोनो नई ए, कहाँ जाहूं।
कऊँआ के बात ल सुन के चिड़िया मन ल दया आ जाथे अउ कऊंआ ल पेड़ म रहे बर जघा दे देथें।
कुछ दिन बीते के बाद कऊँआ के मन म पाप अमा जथे,अउ पेंड़ म कब्जा कर लेथे। चिड़िया मन ल पेंड़ म बइठे ल नई देवय। चिड़िया मन नान-नान रहैं,कऊंआ मेर सके नई सकिन। फेर सोचिन न्याय बर राजा मेर जाया जाय।
सब राजा मेर जाके फरियाद करिन अउ सब बात ल बताइन ।राजा ह कऊँआ ल बुलवाइस। सब्बो झन पेंड़ म अपन अधिकार बताय लगिन।
राजा ह कथे कल तुंहर निरनय होही।फेर कऊँआ के मन म डर रहय के राजा ह चिड़िया मन ल पेंड़ ल मत देदै। कऊँआ ह राजा मेर अकेल्ला चुपेकन गिस अउ राजा ल कथे, राजा साहब फैसला ल मोर पक्ष म दे देतेव। राजा जोर से गुस्साइस अउ कहिस अइसे कहे के तोर हिम्मत कइसे होइच।
कऊँआ ल एक तरीका सूझिस ,काहे न राजा ल लालच दे जाय। फेर रुपया पैसा म तो बात नई बनय। कऊँआ सोंच के राजा ल कथे- राजा साहब फैसला मोर पक्ष म आहि त मैं ह तोर पुरखा मन स्वर्ग म कइसे रहिथें तेखर दरशन करा देहुँ।
राजा ल लगिस मैं अपन पुरखा मन ल देखे ल पाहुं कहिके मान गे।
दूसरा दिन जब दरबार म सब आइन त राजा कथे जेन ह जल्दी कन ये मरकी ल पानी ले भर दिही ,पेंड़ ह ओखरे ए।चिड़िया मन मरकी ल भरे बर सुरु करिन।चिड़िया मन अपन नांनकन चोंच म पानी ल लावैं, अउ मरकी म डारै ।
ए कोती कऊंआ के बड़े चोंच रहय ।कऊंआ ह मरकी ल जल्दी भर डारिस।
राजा ह कऊंआ के पक्ष म न्याय सुना दिस।चिड़िया मन का करैं पेड़ ल छोड़ के चलदिन।
अब राजा ह वादा के मुताबिक कऊँआ ल कथे ,चल मोर पुरखा मन ल देखा।कऊँआ ह राजा ल दु- तीन दिन पुराना गोबर मेर लेके के गिस फेर गोबर ल पलट के कथे देख राजा साहब इही मन तोर पुरखा एं कहिके देखादिच।
राजा गोबर ल देखिच त ओमा किरा मन बजबजात रहै।कऊँआ कथे, राजा साहब ये बड़े असन दिखत हे तेन ह तोर बाबुदद (दादा) ए।
राजा ए घटना ल कोनो ल नई बात सकीच फेर अपन करनी म बहुत पसताइच।
इस कहानी से हमें यह शिक्षा मिलती है कि लोग जिससे न्याय की उम्मीद रखते हैं और ओ ही लालची हो जाये तो किस्से न्याय की उम्मीद करें।जो सच जान कर भी पक्षपात करते हैं उनको जरूर इसका परिणाम मिलता है ।इस लिए लालच में आकर किसी का भी अहित नहीं करना चाहिए।
दोस्तों कहानी में किसी भी प्रकार की सुधार की आवश्यकता हो तो कमेंट के द्वारा अवश्य अवगत कराना।यदि कहानी आपको अच्छा लगा है तो शेयर करना न भूलें।धन्यवाद


text:
दिन बीतत गिस ऩऊकरानी रोजी मंजूरी करके ,चंदा ला पॉचवी किलास पडहाऐ के बाद,बिमारी के कारन परलोक सिधार गे, अब चंदा एकेल्ला होगे ,फेर अपन पडहई ला बंद नई करिस ,दिन बितत गिस ,महिनत मजदूरी करत करत ,चंदा बारहवी किलास पास कर डरीस ,
इस अंक के रचनाकार
.
रविवार, 28 जून 2020
चंदा
रचनाकार बिहारी साहू सेलोकर
आज मैं जौन कहानी आप मन ला बताऐ बर जावत हौं वो कहानी आऐ हमरे गॉव धारिया के परेमलाल जौन खेती किसानी के बूता करे अऊ ओकर नाम हा पॉच कोस तक बगरे राहय परेमलाल अपन दाई ददा के एके झन बेटा आय ,तेकर सेती अपन घर के चीज बस मे मंडल के बरोबर हवे ,गॉव के मन परेमलाल ला छोटकू मंडल के नाम ले घलोक जानथे फेर मंडल के अभी ले एको झन लईका नई हे,दिन बीतत गिस अऊ आज मंडल चालिस बछर के होगे हे,तब जाके मालिक के किरपा होईस अऊ कूछ महिना के बाद ओकर घर मे सूग्घर अकन बेटी जनम लेके अईस मंडल बहूत खूश होगे ,फेर जनम देते सॉठ मंडल के बाई परलोक सिधार गे ,लईका बीन महतारी के होगे मंडल ऊही दिन ले ओ लईका ला कूलकछनी के नाम दे दिस अऊ ऊही दिन ले ओ लईका से नफरत करे के चालू कर दिस,लईका रोवत ललावत भूखे पियास बिलक बिलक के रोवत राहय फेर परेमलाल ला कोनो फरक नई पडे,लईका ला धर के नदिया नरवा मे फेके बर जावत राहय,तब ऊही घर के नऊकरानी हा ओला मना ईस,अऊ मना पठा के नउकरानी हर अपन बेटी बनाके ओला पालिस ,अऊ ओ नईका के नाम चंदा रखिस परेमलाल मंडल दूसर बिहाव कर डरीस ,दूसर बाई डाहर के तीन झन लईका हे ,
दिन बीतत गिस ऩऊकरानी रोजी मंजूरी करके ,चंदा ला पॉचवी किलास पडहाऐ के बाद,बिमारी के कारन परलोक सिधार गे, अब चंदा एकेल्ला होगे ,फेर अपन पडहई ला बंद नई करिस ,दिन बितत गिस ,महिनत मजदूरी करत करत ,चंदा बारहवी किलास पास कर डरीस ,
दिन बीतत गिस ऩऊकरानी रोजी मंजूरी करके ,चंदा ला पॉचवी किलास पडहाऐ के बाद,बिमारी के कारन परलोक सिधार गे, अब चंदा एकेल्ला होगे ,फेर अपन पडहई ला बंद नई करिस ,दिन बितत गिस ,महिनत मजदूरी करत करत ,चंदा बारहवी किलास पास कर डरीस ,
ऐ डाहर परेमलाल के बडे बेटा रोहन तास जूंवा के चक्कर मे पूलिस के हॉत पकडागे दूसर बेटा विक्की दारू अऊ गॉजा बेचे के चक्कर मे कूट कूट ले मार खागे अऊ तिसर नंबर के बेटी आरती गॉव के एक झन आन जात के छोकरा सन ऊडहरिया भगागे ,जम्मो गॉव मा थूवा थूवा होऐ ला लागिस मंडल के नाक गिरगे जेकर ऊपर भरोसा करिस ऊही लईका मन ओकर नाक ला गिरा दिस,,
ऐ डाहर चंदा दिन भर रोजी मंजूरी करे अऊ,रात भर कंडिल ला बार के चार बजत मूदराहा ले पडहई करे,दिन बीतत गिस,कोनो मेर परेमलाल मंडल चंदा ला देख डरे तब दूरिहा ले थूकत,कऊ कूलकछनी काहत लिकल जाऐ,चंदा ला बड पीरा होऐ ,कूछे दिन के बाद चंदा के कालेज के रिजल्ट लिकलगे चंदा पूरा जिला मे फस्ट आऐ हे ,चंदा खूशी के मारे बही भूतही बरोबर नाचे के चालू कर दिस, इस्कूल के जम्मो मास्टर मस्टरनीन बडे बडे अधिकारी अऊ नेता मन शिक्छा विभाग डाहर ले चंदा ला राजनॉदगॉव मे बलाके ओकर सम्मान करिस पूरा देस मे आज चंदा के सम्मान ला आकाशवाणी दूरदरशन अऊ अखबार के माध्यम ले देखाऐ गिस।
चंदा अपन भासन मे सबले पहिली अपन जनम देवईया दाई अऊ ददा के चरन वंदना करिस,अऊ किहिस की मोर महतारी मोर बचपन ले गूजर गे हे लेकिन मोर पिता जी मोला अबबड मया करथे ,अऊ महू ओला मया करथों ऐ बात ला सून के मंडल के ऑखी ले ऑसू लिकलगे,मंडल मंच मे पल्ला भागत गिस अऊ अपन बेटी ला छाती मा ओधा लिस,बाप अऊ बेटी के ऑसू लिकलगे,मया के ऑसू हा लिकलगे ,परेमलाल मंडल आज अपन बेटी के उपर गर्व करत हे ,जम्मो दरसक मन ताली बजात हे इही आय बाप बेटी के कहानी आज हम बेटी ला कूलकछनी कथन फेर बेटी हमर अनमोल रतन आऐ जेकर ले आज पूरा सन्सार चलत हे आओ हमन सबो झन मिल जूल के ओ चंदा के सम्मान करन ओ बेटी के सम्मान करन,जौन बेटी आज हम सब के घर मे हवे अगर सबो बेटी के सम्मान होही तब मैं समझहूं की मोर लिखे कहानी ,अऊ मोर जिनंगी सफल होगे।
ग्राम - धारिया छूईखदान
जिला राजनॉदगॉव छत्तीसगढ. मो, 9552149199
biharisahu12@gmail.com
सदस्यता लें टिप्पणियाँ भेजें (Atom)


text:
इस अंक के रचनाकार
.
शनिवार, 20 फ़रवरी 2021
चंदा अउ सुरुज
बलदाऊ राम साहू
कई हजार साल पहली के बात होही। जब धरती अउ अगास एके संग राहय। सुरुज अउ चंदा संगे - संग राहय। संगे - संग गोठ - बात करैं। चंदा हर जातका सिधवा राहय,सुरुज हर ओतका अतलंग। चंदा हर सब ल सुख देवय तब सुरुज हर गजब तपय। सुरुज के अतलंग बेवहार ले चंदा घलो तंग आ गे राहय। काबर सुरुज हर काकरो बात ल मानय नहीं,न कौनो ल घेपय। सुरुज ले जादा तो ओकर लइका मन अतलंग राहय। सब मिल के अइसन तपय कि घरती अगास के सबो रहवासी जीव मन बियाकुल राहय। सब झन चंदा गोहराय। चंदा भाई सुरुज ल चिटिक समझा देकर, येकर अतलंग बेवहार मा हमन कइसे जिनगी जिबोन।
तब चंदा हर कहिस - काकरो कहे - बरजे ल मानही तब्भे तो कुछू कहिबे। सुरुज हर एक सुर्री रेंगथे। फेर तुमन कहत हौं, तब मैं ओला बरज के देखहूँ।
समय देख के चंदा हर एक दिन सुरुज ल समझाइस। फेर ओहर नइ मानीस। तब चंदा हर एक तरकीब सोचिस। ओ हर एक दिन सुरुज के आगू मा सरत राखिस। चंदा कहिस - कौन अपन लइका मन ल जादा बेर ले मुँहू मा दबा राख सकत हे। जउन जादा बेर ले अपन लइका मन ला अपन मुँहू मा दबा के राखही ओ हर सरत जीतही। अउ जउन हारही ओहर जीतही तेकर कहिना ला मानही।
सुरुज चंदा के सरत ल मान लिस। दुनों झनी अपन - अपन लइका ला अपन मुँहू मा दबा के राखीस। थोर देर के बाद सुरुज के मुँहू जरगे लागिस। धीर लगा के एक एक झन लइका ओहर गटकत गिस अउ धीरे - धीरे अपन सबो लइका मन ल गटक डारिस। थोर देर के बाद चंदा हर सुरुज ल कहिस - चल अब अपन - अपन लइका ल निकालबोन। सुरुज हर अपन सबो लइका मन ल लील डारे रहिस। पेट ले कइसे निकाले। सुरुज अपन लइका नइ निकाल सकीस। चंदा अपन जम्मों लइका चंदैनी मन ला पूरक दिस। जम्मों अगास मा चंदैनी मन चूक - चूक ले बगर गे। सुरुज अपन सरत हार गे। तब चंदा हर कहिस - सरत के मुताबिक तैं हर दिन मा रहे करबे अउ रात मा मैं हर रहे करहूं, अपन लइका मन ल लेके। तब ले सुरुज दिन मा आथे अउ रात मा चंदा हर।
सदस्यता लें टिप्पणियाँ भेजें (Atom)


text:
बिबाबाई लोयरे कहिथें,“मंय तुमन ला काय बतावंव? मोर पीठ टूट गे हवय अऊ हाड़ा-गोड़ा बहिर निकर आय हवय. मोर पेट धंस गे हवय, बीते 2-3 बछर मं पेट अऊ पीठ एक हो गे हवंय. डाक्टर कहिथे के मोर हाड़ा मन पोंडा हो गे हवंय.”
हमन मुल्शी ब्लाक के हडशी गांव मं ओकर घर ले लगे रंधनी खोली मं बइठे हवन, जऊन ह टपरा ले बने हवय अऊ थोकन उज्जर बगरे हवय. करीबन 55 बछर के बिबाबाई, माटी के चूल्हा ऊपर एक ठन कढ़ाही मं बांचे भात ला तपोवत रहिन. वो ह मोला बइठे सेती एक ठन पीढ़ा देथें अऊ अपन बूता मं लाग जाथें. जब वो ह बरतन धोय बर उठथें, त मंय देखत हवंव के ओकर कनिया अतके झुके हवय के ओकर ठोढ़ी ओकर माड़ी ला छुवत हवय. अऊ जब वो ह बईठथे, त ओकर माड़ी ओकर कान ला छुये लगथें.
बीते 25 बछर मं ऑस्टियोपोरोसिस (हाड़ा के दुबर होय) अऊ चार आपरेसन ह बिबाबाई के ये हालत कर देय हवय. सबले पहिली ओकर नसबंदी होइस, फेर हर्निया के आपरेसन, ओकर बाद कोख हेरे गीस, अऊ फिर आपरेसन करके ओकर पोटा, पेट के चर्बी अऊ मांसपेशी के हिस्सा ला निकारे गीस .
बिबाबाई ला कभू इस्कूल जाय के मऊका हिच नई मिलिस.वो ह कहिथें, “12 धन 13 बछर के उमर मं [महवारी सुरु होते सात] मोर बिहाव हो गे रहिस. पहिले पांच बछर तक ले मोर गरभ नई होईस.” ओकर घरवाला महिपति लोयरे उर्फ़ अप्पा ओकर ले 20 बछर बड़े अऊ जिला परिषद इस्कूल के रिटायर गुरूजी आंय, जेकर तैनाती पुणे जिला के मुल्शी ब्लाक के कतको गाँव मं होय रहिस. लोयरे परिवार ह अपन खेत मं धान, चना, फल्ली कमाथें. वो मन करा एक जोड़ी बईला, एक भैंस, अऊ एक ठन गाय हवय अऊ ओकर बछरू हवय, अऊ वो मन ला गोरस ले ऊपरहा आमदनी होथे. महीपति ला पेंसन घलो मिलथे.
बिबाबाई अपन बात कहत रहिथें, “मोर सब्बो लइका मन के जनम घर मं होइस.” ओकर पहिली लइका (बाबू) जब जनम लेय रहिस, त वो ह सिरिफ 17 बछर के रहिन.बिबाबाई सुरता करथें, “मंय बईलागाड़ी ले अपन मायका [डोंगरी के दूसर तरफ के गाँव] जावत रहेंय, काबर वो बखत गाँव मं कऊनो पक्का सड़क नई रहिस अऊ न त कऊनो गाड़ी चलत रहय. रद्दा मं मोर पानी बोहाय सुरु होगे अऊ जचकी के पीरा के बेरा सुरु होगे. थोकन समे बीते उहिंचे जचकी होईस अऊ मोर पहिली लइका के जनम होईस. वोला बाद मं पेरिनियल मं टांका लगाय के जरूरत परिस – वो ला सुरता नई ये के टांका कहाँ लगवाय गेरहिस.
बिबाबाई ला सुरता हवय के ओकर दूसर गरभ के बखत हडशी ले सिरिफ कोस भर घलो दुरिहा नई एक ठन बड़े गाँव, कोलवण के एक ठन निजी दवाखाना मं डाक्टर मन कहे रहिन के ओकर हीमोग्लोबिन कमती हवय अऊ कोख के लइका के बिकास कमती होय हवय. वोला ये घलो सुरता हवय के गाँव के एक झिन नर्स ह वो ला 12 सूजी लगाय रहिस अऊ आयरन के गोली देय रहिस. गरभ पूरा होय के बाद, बिबाबाई ह एक नोनी ला जनम दिस. बिबाबाई बताथें, “नोनी रोवय नई अऊ न त वो ह कऊनो अवाज करिस. पलना मं सुते बस छत ला देखत रहय. जल्देच हमन ला गम होगे के वो ह दूसर मन जइसने नई ये.” तऊन नोनी के नांव सविता आय जऊन ह अब 36 बछर के हो गे हवय. पुणे के सालन अस्पताल ह बताइस के वो ला ‘दिमागी मंदता’ हवय. सविता बहिर के लोगन मन ले बहुते कम गोठियाथे, फेर खेती मं हाथ बंटाथे अऊ घर के अधिकतर बूता करथे.
बिबाबाई ह दू अऊ लइका जनम दिस, दूनो बाबू. ओकर चऊथा लइका, फटे होंठ अऊ तालू के संग जनम लेय रहिस. बिबाबाई कलपत बताथें, “गर मंय अपन दूध पियावंव, त ये ह ओकर नाक डहर ले निकर जावत रहिस. डाक्टर मन [कोलवण के एक ठन निजी दवाखाना मं] हमन ला अइसने एक ठन आपरेसन के बारे मं बताईन, जेकर खरचा 20,000 रूपिया आतिस. फेर वो बखत, हमन एक ठन संयुक्त परिवार मं रहत रहेन. मोर ससुर अऊ जेठ [आपरेसन के जरूरत] ह जियादा धियान नई दीन, अऊ मोर लइका ह महिना भर मं मर गे.”
ओकर बड़े बेटा अब घर के खेत मं काम करथे, अऊ छोटे बेटा, यानि ओकर तीसर लइका, पुणे मं एलिवेटर टेकनीशियन आय.
अपन चौथा लइका के मरे के बाद, बिबाबाई ह हडशी ले करीबन 17 कोस दूरिहा, पुणे के एक ठन निजी अस्पताल मं नसबंदी करवा लीस. तब ओकर उमर 30 बछर के लगालगी रहिस. ओकर जेठ ह जम्मो खरचा उठाईस, जेकर बारे मं वोला कुछु सुरता नई ये. नसबंदी करवाय के कुछेक बरस बाद, ओकर पेट मं सरलग दरद होय धरिस अऊ डेरी डहर के हिस्सा फूल गे. बिबाबाई कहिथें के वो ह सिरिफ गैस रहिस, फेर डाक्टर मन येला हर्निया बताइन. ये अतका बाढ़ गे रहय के कोख ला दबाय लगिस. हर्निया के ऑपरेसन पुणे के एक निजी अस्पताल मं करवाय गीस. ओकर भतीजा हा अस्पताल के फीस ला भरिस, वो ह नई जानय के ये मं कतका खरचा होय रहिस.
येकर बाद, 40 बछर के उमर हबरत-हबरत बिबाबाई ला महवारी बखत भारी खून आय लगिस. वो ह सुरता करथें, “खून अतक जियादा आवत रहय के खेत मं बूता करत समे, खून के थक्का भूईंय्या मं गिरे लगय. मंय बस वोला माटी मं तोप देवत रहंय.” पूरा दू बछर तक ले येला झेले के बाद, बिबाबाई फिर एक पईंत कोलवण के एक ठन निजी दवाखाना के डॉक्टर करा दिखाय ला गीस. वो ह येला बताईस के गरभ खराब होगे हवय (‘पिशवी नासलीये’ ), जऊन ला तुरते हेरे ला परही.
येकरे सेती, जब वो ह करीबन 40 बछर के उमर के रहिन, त पुणे के नामी निजी अस्पताल मं आपरेसन करके बिबाबाई के कोख ला हेर देय गीस. वो ह जनरल वार्ड मं हफ्ता भरा ले रहिस. बिबाबाई कहिथें, “डाक्टर मन आपरेसन के बाद [पेट के मांसपेसी ला सहारा देय सेती] बेल्ट लगाय ला कहे रहिन, फेर घर के मन कभू येला नई लाइन,” सायेद वो मन ला बेल्ट के महत्तम के गम नई रहिस. वो ह भरपूर अराम घलो करे नई पाइस अऊ जल्देच खेत मन मं फिर ले बूता करे सुरु कर दीस.
वइसे, ये आपरेसन के बाद 1 ले 6 महिना तक ले कऊनो घलो मिहनत के बूता नई करे के सलाह देय जाथे, फेर खेती-किसानी मं माइलोगन मन ला “अतका लम्बा बखत तक ले अराम करे के सहूलियत नई मिलय” अऊ वो मन आमतऊर ले जल्देच बूता करे लहूंट जाथें, जइसने के अप्रैल 2015 मं इंटरनेशनल रिसर्च जर्नल ऑफ़ सोशल साइंसेज़ मं छपे, नीलंगी सरदेशपांडे डहर ले मेनोपॉज़ (महवारी खतम होय) ले पहिली कोख हेरवाय गाँव के माइलोगन के बारे मं एक ठन शोधपत्र मं कहे गे हवय.
बनेच बखत बाद, बिबाबाई के एक झिन बेटा ओकर सेती दू ठन बेल्ट लाइस, फेर, वो ला अब लगाय नई सकय. वो ह कहिथें, “तुमन देख सकत हवव के मोर पेट के तरी के हिस्सा बांचे नई ये, अऊ ये बेल्ट घलो फिट नई होवय.” कोख हेरवाय के करीबन दू बछर बाद, पुणे के एक दीगर निजी अस्पताल मं बिबाबाई के एक ठन अऊ आपरेसन होय रहिस (वोला तारीख अऊ बछर सुरता नई ये). वो ह बताथें, “ये बेर, पोटा ला घलो [थोकन हिस्सा] हेर देय गे रहिस.” अपन नो गज के लुगरा के गांठ ला खोलत, वो ह मोला अपन खाली पेट ला देखाथे. न मांस हवय, न मांसपेसी, सिरिफ झुर्री परे चमड़ी बांचे हवय.
पेट के ये आपरेसन के बारे मं बिबाबाई ला जियादा कुछु सुरता नई ये. फेर, सरदेशपांडे के शोधपत्र बताथे के कोख के आपरेसन के बाद पेसाबथैली, पोटा, अऊ पेसाबनली मं अक्सर घाव हो जाथे. पुणे अऊ सतारा जिले का गाँव-देहात इलाका मं महवारी खतम होय ले पहिली कोख हेरवाय जऊन दू कोरी चार माइलोगन मन ले भेंट होक बात करे गे रहिस वो मन ले करीबन आधा माईलोगन मन आपरेसन के तुरते बाद पेसाब करे मं दिक्कत अऊ भारी पेट पीरा के सिकायत करे रहिन. अऊ कतको माइलोगन मन कहिन के वो मन ला आपरेसन के बाद लंबा बखत तक ले सेहत के दिक्कत के सामना करे ला परिस, अऊ आपरेसन ले पहिली जऊन पेट दरद होवत रहिस ओकर ले कऊनो अराम नई मिलिस.
ये सब्बो पीरा के संग, बिबाबाई ला बीते 2-3 बछर मं ऑस्टियोपोरोसिस (हाड़ा के पातर होय) के भारी दिक्कत हो गे हवय. कोख हेरवाय अऊ महवारी जल्दी खतम होय के बाद, ऑस्टियोपोरोसिस सेती अक्सर हार्मोन ले जुरे असंतुलन पइदा होथे. ये दिक्कत सेती बिबाबाई ह अब अपन पीठ सोझ करे नई सकय. ओकर बीमारी ला ‘ ऑस्टियोपोरोटिक कंप्रेशन फ्रैंक्चर के संग कूबड़ के गंभीर समस्या ’ बताय गेय हवय. अऊ ओकर इलाज करीबन 15 कोस दूरिहा, पिंपरी-चिंचवड़ औद्योगिक सहर के चिखली के एक ठन निजी अस्पताल मं चलत हवय.
वो ह मोला प्लास्टिक के एक ठन झोला ला धराथे, जऊन मं ओकर रिपोर्ट रखाय हवय. ओकर जम्मो जिनगी दरद अऊ बीमारी ला झेलत गुजरे हवय, फेर ओकर फाइल मं सिरिफ तीन ठन कागज हवंय, एक एक्स-रा रिपोर्ट हवय, अऊ दवा दुकान मन के कुछेक रसीद. येकर बाद वो ह बड़े जतन ले एक ठन प्लास्टिक के डब्बा ला हेरथें अऊ वो मं रखाय कैप्सूल के एक पत्ता ला मोला देखाथें, जेकर ले वोला दरद अऊ बेचैनी मं अराम मिलथे. ये स्टेरॉयड-मुक्त सूजनरोधी दवई आंय, जऊन ला वो तब खाथे, जब वोला बोरा मं भरे कनकी ला सफ्फा करे जइसने कड़ा बूता करे ला परथे.
डॉक्टर वैदेही नागरकर बताथें, “भारी जियादा मिहनत अऊ ये पहाड़ी इलाका मं जिनगी गुजारे सेती रोज के मिहनत, अऊ ओकर संग कुपोसन के मार माइलोगन मन के सेहत ऊपर खराब असर करथे.” वैदेही बीते 28 बछर ले हडशी ले करीबन 5 कोस दूरिहा पौड गाँव मं अपन दवाखाना चलावत हवंय. “हमर अस्पताल मं, मंय जचकी ले जुरे बिमारी के इलाज सेती अवेइय्या माईलोगन मन के संख्या ला थोकन बाढ़त देखत हवंव, फेर आयरन के कमी के कारन अनीमिया, गठिया, अऊ ऑस्टियोपोरोसिस जइसने जुन्ना बीमारी मन के अभू घलो इलाज नई होय पावत हवय.”
ओकर घरवाला डॉक्टर सचिन नागरकर कहिथें, ”मजबूत हाड़ा, जऊन ह खेती के बूता सेती जरूरी हवय, वोला पूरा तरीका ले धियान नई देय जाय; खास करके डोकरा सियान मन डहर.”
बिबाबाई जानथें के वोला अतका पीरा काबर झेले ला परिस: तऊन बेरा मं [20 बछर पहिली], सरा दिन, बिहनिया ले रतिहा तक, हमन बहिर मं बूता करत रहेन. भारी मिहनत भरे बूता रहत रहिस. [अपन घर ले एक कोस दूरिहा] एक ठन डोंगरी के ऊपर बने अपन खेत मं गोबर डारे बर सात ले आठ पईंत के फेरा, चूंआ ले पानी लाय धन रांधे सेती लकरी संकेले...
बिबाबाई अभू घलो खेती के बूता मं अपन सबले बड़े बेटा अऊ बहू के मदद करथे. वो ह कहिथें, “किसान परिवार ला अराम करे के मऊका कभू नई मिली. अऊ माई लोगन मन ला त बिल्कुले नई, भले वो ह गरभ धरे रहंय धन बीमार होवंय.”
936 लोगन के अबादी वाले हडशी गाँव मं सार्वजनिक स्वास्थ्य ले जुरे कऊनो तरीका के सुविधा नई ये. सबले नजीक मं स्वास्थ्य उप-केंद्र कोलवण मं हवय, अऊ सबले पास के प्राथमिक स्वास्थ्य केंद्र ह करीबन 5 कोस दुरिहा कुले गाँव मं हवय. सायदे येकरे कारन बिबाबाई ला अतके दसकों तक ले निजी डाक्टर अऊ निजी अस्पताल ले इलाज करवाय ला परिस. फेर, कऊन डाक्टर ला दिखाना हवय अऊ कऊन अस्पताल मं जाना हवय, येकर फइसला हमेसा ओकर संयुक्त परिवार के मरद मन डहर ले लेय जावत रहिस.
महाराष्ट्र के देहात इलाक के बनेच अकन लोगन के माने के उलट, बिबाबाई ला हमेसा भगत मन (पारम्परिक बइद) धन देवर्षि (गुनिया) ऊपर बहुते कम बेस्वास रहे हवय, अऊ वो ह अपन गाँव के गुनिया करा एक बेर गेय रहिस. वो ह सुरता करथें, “वो ह मोला एक ठन बड़े गोल प्लेट मं बईठा दीस अऊ मोर मुड़ी ऊपर पानी डारे लगिस, जइसने मंय नान कन नोनी आंव. मोला ये ह भारी घीन लगिस. बस इही एक पईंत मंय गेय रहेंव.” नवा जमाना के इलाज के तरीका मं ओकर भरोसा एक अपवाद जइसने आय, जऊन ह सायेद ओकर घरवाला के पढ़े-लिखे होय अऊ इस्कूल के गुरूजी होय के सेती हवय.
अब अप्पा के दवई खाय के बेर हो गे हवय अऊ वो ह बिबाबाई ला बलाथें. करीबन 16 बछर पहिली, जब वो ला रिटायर होय मं दू बछर बांचे रहिस, अप्पा (अब 74 बछर) ला लोकवा मारे रहिस, जेकर सेती वो ह खटिया धर ले हवय. वो ह अपन आप ले न त बोल सकय, न त खाय सकय, अऊ न त चले-फिरे सकय. कभू-कभू वो अपन बिस्तरा ले घिसटत फेरका तक हबर जाथें. जब मंय पहिली बखत ओकर घर गे रहेंव, त वो ह बगिया गे रहिस, काबर बिबाबाई मोर ले गोठियावत रहय अऊ वोला दवई देय मं बेर हो गे रहिस.
बिबाबाई वो ला दिन मं चार बेर खवाथें, अऊ ओकर देह मं सोडियम के कमी ला दूर करे बर ओकर दवई अऊ नून पानी देथें. ये काम वो ह टेम मं, मया के संग, अऊ अपन बीमारी के परवाह करे बगेर बीते 16 बछर ले करत हवंय. वो ह भारी मुस्किल ले खेत अऊ घर के बूता करथें. बछरों-बछर बूता करत रहे अऊ कभू नई सिरोय दरद अऊ बीमार होय के बाद घलो, जइसने के वो ह कहिथें, किसान घर के माइलोगन मन कभू सुस्ताय नई सकंय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
Nkyea
1Me Paulo, ɔsomafoɔ a ɛnyɛ nnipa anaa onipa bi na ɔfrɛɛ me, na mmom ɛyɛ Yesu Kristo ne Agya Onyankopɔn a ɔnyanee no firii awufoɔ mu no. 2Me ne anuanom a wɔne me wɔ ha nyinaa,
De krataa yi kɔma Galati asafo ahodoɔ no nyinaa:
3Adom ne asomdwoeɛ a ɛfiri yɛn Agya Onyankopɔn ne Awurade Yesu Kristo nka mo. 4Yɛn bɔne enti, Kristo yɛɛ ɔsetie maa yɛn Agya Onyankopɔn. Ɔnam so de ne ho bɔɔ afɔdeɛ de gyee yɛn firii bɔne a yɛwɔ mu ɛnnɛ yi mu. 5Animuonyam nka Onyankopɔn daa nyinaa. Amen.
6Mo ho yɛ me nwanwa! Ɛnkyɛree koraa, morepa deɛ ɔnam Kristo adom so frɛɛ mo no akɔ asɛmpa foforɔ ho. 7Nokorɛm, asɛmpa foforɔ biara nni baabi, nanso meka ɛfiri sɛ, nnipa bi wɔ hɔ a wɔredane mo adwene pɛ sɛ wɔsesa Kristo Asɛmpa no. 8Na sɛ yɛn, anaa ɔbɔfoɔ firi ɔsoro bɛka asɛmpa a nsonsonoeɛ da ɛno ne yɛn Asɛmpa no ntam a, onii no bɛkɔ afɔbuo a ɛnni awieeɛ mu. 9Yɛaka dada na mereti mu bio sɛ: Obiara a ɔbɛka asɛmpa a ɛne Asɛmpa a moagye atom no bɔ abira no bɛkɔ afɔbuo a ɛnni awieeɛ mu.
10Deɛ nnipa pene so na mereyɛ yi anaa? Dabi! Mepɛ deɛ Onyankopɔn pene so! Anaa mereyɛ deɛ ɛsɔ nnipa ani? Sɛ megu so yɛ saa deɛ a, na menyɛ Kristo ɔsomfoɔ.
Onyankopɔn Frɛ Paulo
11Anuanom, mepɛ sɛ mote aseɛ sɛ, Asɛmpa a meka kyerɛ mo no mfiri onipa hɔ. 12Me nsa anka amfiri onipa nkyɛn. Saa ara nso na ɛnyɛ onipa na ɔkyerɛɛ me. Ɛyɛ Kristo no ankasa na ɔdaa no adi kyerɛɛ me.
13Moate sɛ na mesɛe mʼadagyeɛ nyinaa wɔ Yudasom ho. Afei, moate nso sɛ na mede atirimuɔden taa Onyankopɔn akyidifoɔ, na mefaa ɛkwan biara a mɛtumi so pɛɛ sɛ metɔre wɔn ase. 14Mʼafɛfoɔ Yudafoɔ no deɛ, na mʼadwene mu abue wɔ Yudasom ho sene wɔn nyinaa. Na mekura yɛn nananom amanneɛ nso mu dendeenden. 15Nanso, Onyankopɔn nam nʼadom so frɛɛ me ansa na wɔrewo me sɛ memmɛsom no. Na berɛ no soo 16sɛ ɔbɛda ne Ba no adi akyerɛ me, sɛdeɛ ɛbɛyɛ a mɛka Asɛmpa a ɛfa ne ho akyerɛ amanamanmufoɔ no, mankɔ obiara nkyɛn amma wantu me fo; 17saa ara nso na mankɔ Yerusalem mankɔhunu asomafoɔ a na wɔdi mʼanim ɛkan no. Mmom, mekɔɔ Arabia prɛko pɛ ɛnna mesane mʼakyi baa Damasko.
18Mfeɛ mmiɛnsa akyi na mekɔɔ Petro nkyɛn wɔ Yerusalem ne no kɔdii nkɔmmɔ. Medii ne nkyɛn dadu nnanum. 19Manhunu ɔsomafoɔ biara wɔ hɔ ka Awurade nua Yakobo ho. 20Meka kyerɛ mo, Onyankopɔn anim sɛ deɛ meretwerɛ yi yɛ nokorɛ trodoo.
21Ɛno akyi, mebaa Siria ne Kilikia. 22Saa ɛberɛ no na Kristo asafo ahodoɔ a wɔwɔ Yudea no mu nnipa nnim me. 23Nsɛm a na wɔaka afa me ho sɛ, “Afei deɛ, ɔbarima no a na ɔtaa yɛn no ka gyidie a na ɔpɛ sɛ ɔsɛe no no ho asɛm.” 24Na me enti, wɔhyɛɛ Onyankopɔn animuonyam.
1-2में, पौलुस प्रेरित अऊ ओ जम्मो भाई जऊन मन मोर संग हवंय, हमर जम्मो कोति ले गलातिया के कलीसियामन ला ए चिट्ठी लिखत हवंव।
मेंह मनखेमन कोति ले या मनखे के दुवारा पठोय नइं गे हवंव, पर मेंह यीसू मसीह अऊ परमेसर ददा के दुवारा पठोय गे हवंव, जऊन ह यीसू मसीह ला मरे म ले जियाईस।
3परमेसर हमर ददा अऊ परभू यीसू मसीह कोति ले तुमन ला अनुग्रह अऊ सांति मिलय। 4एहीच परभू यीसू ह अपन-आप ला हमर पाप खातिर दे दीस ताकि ओह हमर परमेसर अऊ ददा के ईछा के मुताबिक हमन ला ए जुग के पापी संसार ले बचावय। 5परमेसर के महिमा जुग-जुग होवत रहय। आमीन।
अऊ कोनो आने सुघर संदेस नइं ए
6मोला अचरज होवत हवय कि जऊन ह तुमन ला मसीह के अनुग्रह के दुवारा बलाईस, ओला तुमन अतेक जल्दी छोंड़ देवत हव, अऊ आने किसम के सुघर संदेस कोति जावत हवव। 7असल म, अऊ आने किसम के सुघर संदेस हवय ही नइं। पर कुछू मनखेमन तुम्हर बीच म गड़बड़ी करत हवंय अऊ ओमन तुमन ला मसीह के सुघर संदेस ले हटाय के कोसिस करत हवंय। 8पर कहूं हमन या स्वरग ले कोनो दूत घलो ओ सुघर संदेस ला छोंड़, जऊन ला हमन तुमन ला सुनाय हवन, कोनो आने किसम के सुघर संदेस सुनाथे, त ओह परमेसर के दुवारा सदाकाल के दंड पावय। 9जइसने कि हमन पहिले बताय हवन, ओ बात ला, मेंह फेर कहत हंव: जऊन सुघर संदेस ला तुमन गरहन करे हवव ओला छोंड़, यदि कोनो अऊ आने किसम के सुघर संदेस के परचार करथे, त ओह परमेसर के दुवारा सदाकाल के दंड पावय।
10का मेंह अब मनखे के मन ला जीते के कोसिस करत हवंव या फेर परमेसर के? या का मेंह मनखेमन ला खुस करे के कोसिस करत हवंव? यदि मेंह अभी तक ले मनखेमन ला खुस करे के कोसिस करत रहितेंव, त मेंह मसीह के सेवक नइं होतेंव।
पौलुस ला परमेसर ह चुनिस
11हे भाईमन हो, मेंह चाहथंव कि तुमन जानव कि जऊन सुघर संदेस के परचार मेंह करेंव, ओह मनखे के बनाय नो हय। 12एह मोला कोनो मनखे ले नइं मिलिस अऊ न ही मोला एह सिखोय गीस, पर यीसू मसीह खुद एला मोर ऊपर परगट करिस। 13यहूदी मत म मोर जऊन पहिली के जिनगी रिहिस, ओकर बारे म तुमन सुन डारे हवव; मेंह कइसने परमेसर के कलीसिया ऊपर घोर अतियाचार करत रहेंव अऊ ओला नास करे के कोसिस करत रहेंव। 14यहूदी मत म, मेंह अपन उमर के कतको यहूदीमन ले बहुंते आघू रहेंव अऊ मोर पुरखामन के रीति-रिवाज बर मेंह बहुंते समर्पित रहेंव। 15पर जब परमेसर, जऊन ह मोला मोर दाई के पेट ले ही चुन ले रिहिस अऊ अपन अनुग्रह के दुवारा मोला बलाईस, 16ओला ए बने लगिस कि ओह अपन बेटा ला मोर ऊपर परगट करय, ताकि मेंह ओकर परचार आनजातमन के बीच म करंव। एकर बर, मेंह न तो कोनो मनखे ले सलाह लेंव, 17अऊ न ही में यरूसलेम म ओमन करा गेंव, जऊन मन मोर ले पहिले प्रेरित रिहिन, पर मेंह तुरते अरब देस चले गेंव अऊ बाद म दमिस्क सहर लहुंटके आएंव।
18तब तीन साल के बाद, मेंह पतरस ले मिले बर यरूसलेम सहर गेंव अऊ ओकर संग पन्द्रह दिन तक रहेंव। 19पर उहां मेंह परभू के भाई याकूब ला छोंड़ अऊ कोनो प्रेरित ला नइं देखेंव। 20मेंह परमेसर के आघू म तुमन ला भरोसा दिलाके कहथंव कि जऊन कुछू मेंह तुमन ला लिखत हवंव, ओह कोनो लबारी गोठ नो हय। 21बाद म, मेंह सीरिया अऊ किलिकिया देसमन म गेंव। 22यहूदिया प्रदेस के कलीसिया के मनखे जऊन मन मसीह म हवंय, मोला नइं देखे रिहिन। 23ओमन सिरिप ए सुने रिहिन: “जऊन मनखे ह हमर ऊपर पहिले अतियाचार करत रिहिस, अब ओह ओहीच बिसवास के परचार करत हवय, जऊन ला ओह एक बार नास करे के कोसिस करत रिहिस।” 24अऊ मोर कारन ले, ओमन परमेसर के महिमा करिन।